|  |  |
| --- | --- |
|  | REPUBLIKA HRVATSKA |
|  | **KOPRIVNIČKO – KRIŽEVAČKA ŽUPANIJA**  Županijska skupština    Koprivnica, 28. veljače 2018. |

**Z A P I S N I K**

**od 26. veljače 2018.**

sa 6. sjednice Županijske skupštine Koprivničko-križevačke županije koja se održava u Gradskoj vijećnici u Koprivnici, Zrinski trg 1/I, s početkom u 16,00 sati.

Sjednica je sazvana pozivom KLASA: 021-01/18-01/3, URBROJ: 2137/1-02/01-18-5 od 16. veljače 2018. godine.

Sjednici prisustvuju:

**članice i članovi Županijske skupštine:**

**-**  Vlado Bakšaj, Mijo Bardek, Goran Borčić, Damir Felak, Miljenko Flajs, Marko Fucak, Goran Gregurek, Mario Hudić, Irena Jagarinec, Siniša Kavgić, Renato Kivač, Miroslav Kovačić, Martina Kuntić, Dejan Kutičić, Željko Lacković, Ivica Lukač, Zlatko Makar, Vjekoslav Maletić, Branko Mesarov, Dajana Milodanović, Đurđica Mustaf, Eugen Pali, Hrvoje Parag, Tomislav Pasariček, Mirko Perok, Stjepan Peršin, Željko Pintar, Verica Rupčić, Marijan Ružman, Ivan Sabolić, Ivica Srbljinović, Željko Šantić, Božidar Štubelj, Marija Vukobratović, Željko Vugrinec, Matija Zamljačanec, Robertina Zdjelar.

Sjednici ne prisustvuju:

1. Tihana Kraljić, opravdano,
2. Jadranka Lakuš, opravdano,
3. Siniša Maroševac, opravdano,
4. Siniša Pavlović.

**Ostali prisutni:**

1. Darko Koren, župan,
2. Darko Sobota, zamjenik župana,
3. Ratimir Ljubić, zamjenik župana,
4. Marina Horvat Pavlic, pročelnica Upravnog odjela za poslove Županijske skupštine i pravne poslove,
5. Melita Ivančić, pročelnica Službe ureda župana,
6. Darko Masnec, pročelnik Upravnog odjela za financije, proračun i javnu nabavu,
7. Marijan Štimac, pročelnik Upravnog odjela za gospodarstvo, komunalne djelatnosti i poljoprivredu,
8. Željka Koluder Vlahinja, pročelnica Upravnog odjela za zdravstveno-socijalne djelatnosti,
9. Ana Mušlek, pročelnica Upravnog odjela za obrazovanje, kulturu, znanost, sport i nacionalne manjine,
10. Damir Petričević, pročelnik Upravnog odjela za prostorno uređenje, gradnju, zaštitu okoliša i zaštitu prirode,
11. Ljubica Belobrk Flamaceta, pročelnica Službe za unutarnju reviziju,
12. Željka Kolar, ravnateljica Javne ustanove za upravljanje zaštićenim prirodnim vrijednostima,
13. Melita Birčić, ravnateljica "PORA-e" Razvojne agencije Podravine i Prigorja,
14. Zlatko Filipović, ravnatelj Županijskog zavoda za prostorno uređenje,
15. Elizabeta Horvatić, predsjednica Povjerenstva za nadzor nad radom mrtvozornika,
16. Helena Matica Bukovčan, viša savjetnica – specijalistica za poslove Županijske skupštine,
17. Verica Ujlaki, viša savjetnica – specijalistica za informatičku podršku,
18. Marija Kovačec, snima sjednicu,
19. Petra Slavečki, Radio Kaj,
20. Goran Generalić, Radio postaja Koprivnica,
21. Željko Picig, Prigorski hr,
22. Sandra Levak, Radio Drava,
23. novinari TV Srce,
24. novinari VTV.

PREDSJEDNIK: Otvaram 6. sjednicu Županijske skupštine Koprivničko-križevačke županije i pozdravljam sve prisutne današnjoj sjednici.

Obavještavam vas da smo zaprimili izjavu članice Županijske skupštine gospođe Tihane Kraljić kao i izjavu člana Dejana Kutičića kojima nas obavještavaju da izlaze iz Kluba zastupnika vijećnika Željka Lackovića.

Ujedno vas obavještavam da smo primili Zaključak Odbora za poljoprivredu, komunalne djelatnosti i vodoprivredu koji vam je podijeljen na klupe.

Molim pročelnicu Marinu Horvat Pavlic da izvrši prozivku članica i članova.

MARINA HORVAT PAVLIC*: (Proziva članove i izvješćuje o broju prisutnih)*

PREDSJEDNIK: Utvrđujem da je sjednici prisutno 37 članova i članica i da ova Županijska skupština može donositi pravovaljane odluke.

Sada prelazimo na verifikaciju zamjenečlana Županijske skupštine i pozivam predsjednicu Mandatnog povjerenstva gospođu Đurđicu Mustaf da podnese Izvješće.

ĐURĐICA MUSTAF. Gospodin Zdravko Ivančan dostavio je 3. siječnja 2018. godine pisanu obavijest o stavljanju mandata člana Županijske skupštine u mirovanje iz osobnih razloga.

Tijekom mirovanja mandata, dužnost člana Županijske skupštine kao njegov zamjenik, obnašao je Siniša Maroševac, sve sukladno zakonskim propisima.

Nadalje, gospodin Mario Hudić iz Koprivničkih Bregi, izabran za člana Županijske skupštine sa kandidacijske liste SDP-a, HSS-a, HNS-a, HSU-a i HL-a dostavio je 3. siječnja 2018. godine pisanu obavijest o zahtjevu za nastavkom obnašanja dužnosti člana predstavničkog tijela. Gospodin Mario Hudić stavio je mandat u mirovanje 27. lipnja 2017. godine. Gospodin Zdravko Ivančan izabran je za člana Županijske skupštine sa kandidacijske liste SDP-a, HSS-a, HNS-a, HSU-a i HL-a. Navedene političke stranke su Sporazumom odredile kako će dužnost člana Županijske skupštine   Koprivničko-križevačke županije umjesto izabranog gospodina Ivančana obnašati Siniša Maroševac iz Koprivničkih Bregi, kojemu istovremeno prestaje mandat u svojstvu zamjene gospodina Hudića.

Mandatno povjerenstvo izvršilo je uvid u pisani zahtjev gospodina Marija Hudića, te utvrdilo kako temeljem dostavljene obavijesti o prekidu mirovanja, gospodin Hudić nastavlja obnašati dužnost člana Županijske skupštine počevši od 11. siječnja 2018. godine.

PREDSJEDNIK: O svemu navedenom primili ste Izvješće Mandatnog povjerenstva i digitalnim putem.

Molim gospodina Marija Hudića da ustane kako bi, u skladu s Poslovnikom Županijske skupštine, dao prisegu.

Dopustite da u Vaše ime izgovorim prisegu, a nakon čitanja da prisegu potvrdite riječju "prisežem".

"Prisežem da ću prava i obveze člana Županijske skupštine obavljati savjesno i odgovorno radi gospodarskog i socijalnog probitka Županije i Republike Hrvatske, da ću se u obavljanju dužnosti člana pridržavati Ustava, zakona i Statuta Koprivničko-križevačke županije i da ću štititi ustavni poredak Republike Hrvatske”.

PREDSJEDNIK: Sada molim pročelnicu Marinu Horvat Pavlic da nas izvijesti o izvršenju zaključaka s prošle sjednice.

MARINA HORVAT PAVLIC: Obavještavam vas da su svi zaključci sa 5. sjednice izvršeni te su opći akti objavljeni u „Službenom glasniku“ broj 19/17.

PREDSJEDNIK: Skraćeni zapisnik s prošle 5. sjednice smo primili. Ima li kakvih primjedbi na skraćeni zapisnik?

MARKO FUCAK: Iz skraćenog zapisnika ne možemo vidjeti neke bitne stvari o kojima se raspravljalo. Ovdje imamo samo prisutne, odsutne i termin sjednice kada se održala. Gdje možemo dobiti na uvid kompletni zapisnik?

MARINA HORVAT PAVLIC: Kompletni zapisnik objavljujemo na web stranici, a možete izvršiti uvid u našim službama. Govorim o sustavu koji je funkcionirao do trenutka dok nije bilo tableta. Sada možete dobivati i putem tableta.

PREDSJEDNIK: Dajem skraćeni zapisnik na glasovanje.

Županijska skupština jednoglasno sa 37 glasova „za“ prihvaća skraćeni zapisnik.

PREDSJEDNIK: Za današnju sjednicu primili smo prijedlog s 32 točke dnevnog reda.

Primio sam obavijest župana o potrebi skidanja točke 6. dnevnog reda

Donošenje Odluke o raspoređivanju sredstava Proračuna Koprivničko-križevačke županije za financiranje političkih stranaka i članova Županijske skupštine izabranih s liste grupe birača za 2018. godinu.

Pozivam župana da nam dade kratko obrazloženje.

DARKO KOREN: Koristim priliku da vas sve skupa pozdravim. Predlažem da točku 6. skinemo s dnevnog reda iz razloga određenih tehničkih mišljenja drugačijih od postojećeg Zakona. U pripremi je novi zakon koji će regulirati te prijepore koji su se pojavili s obzirom na činjenicu da su se izmijenile okolnosti u sastavu Županijske skupštine. U kontaktu smo s Ministarstvom uprave. Rečeno nam je da će u roku dva mjeseca to biti regulirano zakonom. Kako ne bi morali ponovno mijenjati Odluku, predlažem da danas skinemo ovaj prijedlog Odluke i pripremimo za sljedeću sjednicu do kada bi to trebalo biti regulirano.

PREDSJEDNIK: Dajem prijedlog za skidanjem točke 6. s dnevnog reda.

Županijska skupština jednoglasno sa 37 glasova „za“ prihvaća prijedlog, te se točka 6. skida s dnevnog reda.

PREDSJEDNIK: Dakle, prijedlog današnjeg dnevnog reda, nakon skidanja točke 6. dnevnog reda, ima 31. točku.

Osim prijedloga za skidanjem točke dnevnog reda, primili smo i prijedlog za dopunu dnevnog reda i to točkom

**„Donošenje izmjene Programa Vodno gospodarstvo**“ koja bi postala točkom 11., a ostale se pomiču za jedan.

Molim pročelnika Marijana Štimaca da obrazloži prijedlog.

MARIJAN ŠTIMAC: Potreba za izmjenom programa proizlazi iz razloga što je prestala važiti Odluka o razvrstavanju prema indeksu razvijenosti jedinica lokalne samouprave. Obzirom na okolnost kontinuiteta u provođenju vodno komunalne djelatnosti, a i skore aplikacije za dva područja aglomeracije, a obzirom da se radi o kontinuitetu u provođenju tih građevina radi postizanja dva cilja po europskim direktivama, jedan iz vodoopskrbnog sustava, za 95% mogućnosti priključenja na javno vodoopskrbni sustav u smislu korištenja zdravstveno ispravne pitke vode, a drugi u odnosu na direktivu o zaštiti voda koja se odnosi na ekološki aspekt odvodnje i pročišćavanja otpadnih voda. Svi ti programi su usmjereni prema građanima, jer bez obzira na indeks razvijenosti, očigledno, pisanjem ovih projekata za aglomeraciju vidjeli smo da postoji nedostatak te infrastrukture i u razvijenim i nerazvijenim jedinicama jednako. Radi se o tome da se kriteriji indeksa razvijenosti na okolnost kapitalnih investicija, isključivo za gradnju vodno komunalne infrastrukture koja nedostaje na određenom području, neće primjenjivati.

PREDSJEDNIK: Dajem na glasovanje predloženu dopunu.

Županijska skupština jednoglasno sa 37 glasova „za“ prihvaća prijedlog za dopunu dnevnog reda.

PREDSJEDNIK: Otvaram raspravu o predloženom dnevnom reda.

Ako se nitko ne javlja dajem na glasovanje sljedeći

D N E V N I R E D:

1. Donošenje Odluke o utvrđivanju početka mirovanja, završetku mirovanja, kao i početku obnašanja dužnosti zamjenika člana Županijske skupštine Koprivničko-križevačke županije,
2. Donošenje Odluke o dodjeli javnih priznanja:
   1. Nagrade Koprivničko-križevačke županije za životno djelo,
   2. Nagrade Koprivničko-križevačke županije za promicanje ljudskih prava „Mara Matočec“,
   3. Nagrade Koprivničko-križevačke županije za doprinos ugledu i promociji Koprivničko-križevačke županije,
   4. Nagrade Koprivničko-križevačke županije za iznimno postignuće u protekloj godini,
   5. Zahvalnica Koprivničko-križevačke županije,
3. Donošenje Statutarne odluke o izmjenama i dopunama Statuta Koprivničko-križevačke županije,
4. Donošenje Poslovničke odluke o izmjenama i dopunama Poslovnika Županijske skupštine Koprivničko-križevačke županije,
5. Razmatranje Izvješća o radu župana Koprivničko-križevačke županije za razdoblje od 9. lipnja do 31. prosinca 2017. godine, s prijedlogom Zaključka,

1. Donošenje Rješenja o izmjeni Rješenja o imenovanju članova/članica i zamjenika članova/članica Savjeta za razvoj civilnog društva u Koprivničko-križevačkoj županiji,
2. Donošenje Rješenja o izmjeni i dopuni Rješenja o imenovanju članova Antikorupcijskog povjerenstva Koprivničko-križevačke županije,
3. Donošenje Rješenja o imenovanju predstavnika Koprivničko-križevačke županije u Nadzorni odbor Piškornica-sanacijsko odlagalište d.o.o.,
4. Donošenje Odluke o osnivanju prava služnosti radi izgradnje sustava odvodnje otpadnih voda općine Legrad,
5. Donošenje izmjena Programa 1011: Međunarodna suradnja i EU projekti,
6. Donošenje izmjene Programa Vodno gospodarstvo,
7. Donošenje Odluke o pokretanju inicijative za izgradnju Gospodarskog centra za promet voća i povrća,
8. Razmatranje Izvješća o provedbi savjetovanja s javnošću u postupcima donošenja i provedbe općih i drugih akata Koprivničko-križevačke županije u 2017. godini, s prijedlogom Zaključka,
9. Razmatranje Izvješća o radu Službeničkog suda u Koprivničko-križevačkoj županiji, s prijedlogom Zaključka,
10. Razmatranje Izvješća za 2017. godinu o provedbi Akcijskog plana suzbijanja korupcije u Koprivničko-križevačkoj županiji za razdoblje od 2015. do 2017. godine,
11. Razmatranje Izvješća o radu Antikorupcijskog povjerenstva Koprivničko-križevačke županije za 2017. godinu, s prijedlogom Zaključka,
12. Razmatranje Izvješća o radu Etičkog povjerenstva Koprivničko-križevačke županije za 2017. godinu, s prijedlogom Zaključka,
13. Razmatranje Izvješća o radu Županijske koordinacije za ljudska prava Koprivničko-križevačke županije za 2017. godinu, s prijedlogom Zaključka,
14. Razmatranje Izvješća o obavljenim obdukcijama i radu mrtvozorničke službe za 2017. godinu, s prijedlogom Zaključka,
15. Razmatranje Informacije o odobravanju i utrošenim sredstvima za pravo na troškove ogrjeva u 2017. godini, s prijedlogom Zaključka,
16. Izbor članova i članica Županijskog savjeta mladih Koprivničko-križevačke županije,
17. Donošenje Zaključka o utvrđivanju interesa za sklapanje II. Aneksa Ugovora o zakupu poslovnih prostorija s „PORA“ Razvojnom agencijom Podravine i Prigorja za promicanje i provedbu razvojnih aktivnosti u Koprivničko-križevačkoj županiji, bez provođenja javnog natječaja,
18. Donošenje Zaključka o davanju prethodne suglasnosti na Statut Županijske uprave za upravljanje županijskim i lokalnim cestama na području Koprivničko-križevačke županije,
19. Donošenje Zaključka o usvajanju Izvještaja o korištenju sredstava Proračuna Koprivničko-križevačke županije za 2017. godinu, Proračunska zaliha za:
20. studeni,
21. prosinac,
22. Donošenje Zaključka o davanju suglasnosti na:
23. Odluke o darovanju 1/3 dijela cijelih nekretnina u vlasništvu Doma zdravlja Koprivničko-križevačke županije,
24. Odluku o stjecanju prava vlasništva 1/3 dijela kčbr. 1282/6 i kčbr. 1283/3 u k.o. Koprivnica Zavoda za javno zdravstvo Koprivničko-križevačke županije,
25. Odluku o stjecanju prava vlasništva 1/3 dijela kčbr. 1282/6 i kčbr. 1283/3 u k.o. Koprivnica Opće bolnice „Dr. Tomislav Bardek“ Koprivnica,
26. Donošenje Zaključka o davanju suglasnosti na Odluku o darovanju dijela nekretnine Ljekarne Križevci Općini Sveti Petar Orehovec,
27. Donošenje Zaključka o davanju suglasnosti na Odluku o darovanju dijela nekretnine Ljekarne Križevci Općini Sveti Ivan Žabno,
28. Donošenje Zaključka o davanju suglasnosti na Odluku o darovanju nekretnina, (OŠ Andrije Palmovića Rasinja Župi Kuzminec),
29. Donošenje Zaključka o prijenosu nabavljene nefinancijske imovine Osnovnoj školi Fran Koncelak Drnje,
30. Donošenje Zaključka o prijenosu nabavljene nefinancijske imovine Osnovnoj školi Molve,
31. Donošenje Zaključka o prijenosu nabavljene nefinancijske imovine Osnovnoj školi Sveti Petar Orehovec,
32. Pitanja i prijedlozi članica i članova.

PREDSJEDNIK: Utvrđujem da je dnevni red prihvaćen sa 36 glasova „za“ (trenutno prisutnih članova).

Sjednice su održali: Odbor za poljoprivredu, šumarstvo i vodoprivredu, Odbor za izbor i imenovanja, Odbor za financije i proračun i Odbor za obrazovanje, kulturu, znanost, sport i nacionalne manjine, Odbor za komunalne djelatnosti i Odbor za zdravstvo i socijalnu skrb.

Odbor za statut i poslovnik nije održao sjednicu zbog nedostatka kvoruma.

Klubovi članova Županijske skupštine također su održali sastanke.

Prelazimo na 1. točku dnevnog reda.

Točka 1.

PREDSJEDNIK: Prijedlog Odluke smo primili.

Izvješće Mandatnog povjerenstva dala je predsjednica Đurđica Mustaf, te je vidljivo da je ova Odluka deklaratorne naravi.

Otvaram raspravu.

Ako se nitko ne javlja dajem prijedlog na glasovanje.

Županijska skupština jednoglasno sa 37 glasova „za“ donosi

**Odluku o utvrđivanju početka mirovanja, završetku mirovanja,**

**kao i početku obnašanja dužnosti zamjenika člana**

**Županijske skupštine Koprivničko-križevačke županije**

Odluka se prilaže zapisniku i čini njegov sastavni dio.

Točka 2.

PREDSJEDNIK: Prijedloge Odluka smo primili. Prijedloge je utvrdio Odbor za dodjelu javnih priznanja.

Obrazloženje daje predsjednik Odbora za dodjelu javnih priznanja Zlatko Makar.

ZLATKO MAKAR: Odbor za dodjelu javnih priznanja na 2. sjednici održanoj 3. siječnja 2018. godine donio je Zaključak o objavi poziva građanima, pravnim osobama i drugim organizacijskim oblicima te njihovim tijelima na podnošenje prijedloga za dodjelu javnih priznanja Koprivničko-križevačke županije, kojim je pokrenut postupak za dodjelu javnih priznanja. Poziv je bio objavljen u Podravskom listu, Glasu Podravine i Prigorja 12. siječnja 2018. i na web stranici Županije sa rokom podnošenja prijedloga zaključno sa 12. veljače 2018. godine.

Na 4. sjednici održanoj 15. veljače 2018. godine Odbor za dodjelu javnih priznanja odlučio je o dodjeli javnih priznanja, te je donesen zaključak o utvrđivanju prijedloga odluka o dodjeli javnih priznanja Koprivničko-križevačke županije, kojima se predlaže dodjela nagrada.

PREDSJEDNIK: Da li se predstavnici klubova članova?

Otvaram raspravu za članice i članove.

Ako se nitko ne javlja, prelazimo na glasovanje.

Glasujemo pojedinačno o svakom prijedlogu.

Nakon glasovanja, o svakom prijedlogu odluke posebno, Županijska skupština jednoglasno sa 37 glasova „za“ donosi

O D L U K U

o dodjeli Nagrade Koprivničko-križevačke županije za životno djelo

Ružici Špoljar iz Koprivnice

Županijska skupština sa 36 glasova „za“ i 1 „suzdržan“ donosi

O D L U K U

o dodjeli Nagrade Koprivničko-križevačke županije

za promicanje ljudskih prava „Mara Matočec“

Mariji Sačer iz Koprivnice

kao i

O D L U K U

o dodjeli Nagrade Koprivničko-križevačke županije za doprinos

ugledu i promociji Koprivničko-križevačke županije

Miji Bardeku dr. medicine iz Koprivnice

Županijska skupština jednoglasno sa 37 glasova „za“ donosi

O D L U K U

o dodjeli Nagrade Koprivničko-križevačke županije za doprinos

ugledu i promociji Koprivničko-križevačke županije

HEDONI d.o.o. iz Križevaca

O D L U K U

o dodjeli Nagrade Koprivničko-križevačke županije

za iznimno postignuće u protekloj godini

Leonu Zelenku iz Koprivnice

O D L U K U

o dodjeli Nagrade Koprivničko-križevačke županije

za iznimno postignuće u protekloj godini

Podravki d.d. iz Koprivnice

O D L U K U

o dodjeli Zahvalnice Koprivničko-križevačke županije

Dobrovoljnom vatrogasnom društvu Virje

O D L U K U

o dodjeli Zahvalnice Koprivničko-križevačke županije

Dobrovoljnom vatrogasnom društvu Novigrad Podravski

O D L U K U

o dodjeli Zahvalnice Koprivničko-križevačke županije

Gimnaziji „Fran Galović“ iz Koprivnice

O D L U K U

o dodjeli Zahvalnice Koprivničko-križevačke županije

Udruzi za pomoć osobama s intelektualnim teškoćama Latice

O D L U K U

o dodjeli Zahvalnice Koprivničko-križevačke županije

Ozrenu Bizeku iz Peteranca

Sve odluke prilažu se zapisniku i čine njegov sastavni dio.

Točka 3.

PREDSJEDNIK: Prijedlog Statutarne odluke smo primili.

O prijedlogu je raspravu proveo Odbor za statut i poslovnik u ranijem postupku.

Obrazloženje daje pročelnica Marina Horvat Pavlic.

MARINA HORVAT PAVLIC: Izmjene Statuta posljedica su donošenja izmjena Zakona o lokalnoj i područnoj (regionalnoj) samoupravi. Ukoliko imate nekih posebnih pitanja odgovorit ću.

PREDSJEDNIK: Da li se predstavnici odbora žele javiti?

Da li se predstavnici klubova žele javiti?

Otvaram raspravu.

Ako se nitko ne javlja dajem prijedlog na glasovanje.

Županijska skupština jednoglasno sa 37 glasova „za“ donosi

**Statutarnu odluku o izmjenama i dopunama Statuta**

**Koprivničko-križevačke županije**

Statutarna odluka prilaže se zapisniku i čini njegov sastavni dio.

Točka 4.

PREDSJEDNIK: Poslovničku odluku smo primili. O prijedlogu je raspravu proveo Odbor za statut i poslovnik u ranijem postupku.

Obrazloženje daje pročelnica Marina Horvat Pavlic.

MARINA HORVAT PAVLIC: Do izmjena Poslovnika također je došlo iz razloga jer je došlo do izmjena Zakona o lokalnoj i područnoj (regionalnoj) samoupravi. Poslovnik, osim što je determiniran samim Zakonom, on predstavlja volju, kako predstavničke većine tako i manjine u formiranju samog postupka vođenja sjednica županijske skupštine, pa tako pored nekih zakonskih rješenja koje je bilo nužno ugraditi u Poslovničku odluku, ugrađeni su i pojedine odredbe vezano uz sam proces. To se odnosi, prije svega, na podnošenje amandmana na vrijeme trajanja rasprave, kao i na neka usklađenja koja smo utvrdili da su bila potrebna nomotehnički izvršiti nakon što smo pregledali sam Statut. Određen je rok Odboru za statut i poslovnik da izradi pročišćeni tekst Poslovnika u roku od 60 dana od stupanja na snagu Poslovničke odluke.

Zaprimili smo određene amandmane i predlagatelj amandmana će vas o tome obavijestiti. Amandmane možete vidjeti na svojim tabletima.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti?

SINIŠA KAVGIĆ: Klub članova SDP-a i Hrvatskih laburista ima određene primjedbe na Poslovničku odluku. Smatramo da u nekim dijelovima Poslovnika se grubo krše određena prava jednakosti i načelo demokratskih procesa. U tom pravcu smo podnijeli nekoliko amandmana.

Prvi amandman odnosi se na članak 45. Iza riječi umirovljenike briše se samoglasnik i stavlja se zarez, a iza riječi „dobi“ dodaje se „osobe s invaliditetom i socijalnu uključenost“, tako da bi taj članak glasio:

„Odbor za zdravstvo, socijalnu skrb, umirovljenike, osobe starije životne dobi, osobe s invaliditetom i socijalnu uključenost“.

Obrazloženje:

Osobe s invaliditetom su najosjetljivija društvena skupina, koja nije uključena u politički život, pa ako se stavlja naglasak na društvenu skupinu umirovljenika i osoba starije životne dobi, onda nikako se ne smije zaboraviti i društvena skupina koja zaslužuje našu najvišu pažnju i brigu, a to su osobe s invaliditetom.

Amandman broj 2.

Članak 56. stavak 1. mijenja se i glasi:

Odbor za zdravstvo, socijalnu skrb, umirovljenike, osobe starije životne dobi, osobe s invaliditetom i socijalnu uključenost ima predsjednika, potpredsjednika i tri člana.

U stavku 2. iza riječi umirovljenike briše se samoglasnik i te se dodaje zarez, a iza riječi dobi dodaje se osobe s invaliditetom i socijalnu uključenost, te sada glasi:

„Odbor za zdravstvo, socijalnu skrb, umirovljenike, osobe starije životne dobi, osobe s invaliditetom i socijalnu uključenost prati razvoj javnih djelatnosti zdravstva, socijalne skrbi, zaštite prava i interesa umirovljenika, osoba starije životne dobi, osobe s invaliditetom i socijalnu uključenost, daje prijedloge i mišljenja u pogledu poduzimanja mjera za razvoj navedenih djelatnosti u Županiji te razmatra prijedloge odluka i drugih akata koje se odnose na te djelatnosti.“

Obrazloženje:

Osobe s invaliditetom su najosjetljivija društvena skupina, koja nije uključena u politički život, pa ako se stavlja naglasak na društvenu skupinu umirovljenika i osoba starije životne dobi onda nikako se ne smije zaboraviti i društvena skupina koja zaslužuje našu najvišu pažnju i brigu a to su osobe s invaliditetom.

Amandman broj 3.

U članku 70. stavku 2. iza riječi: „Antikorupcijsko povjerenstvo Koprivničko-križevačke županije “dodaje se zarez i riječi: „Savjet za umirovljenike, osobe starije životne dobi Koprivničko-križevačke županije, osobe s invaliditetom i socijalnu uključenost Koprivničko-križevačke županije.

Amandman broj 4.

U članku 106. sve ostaje isto.

Amandman broj 5.

Članak 106. nadovezuje se na članak 107. pa ću u tom amandmanu dati obrazloženje.

Amandman broj 6.

Članak 107. po našem mišljenju treba ostati isti.

Obrazloženje:

U predstavničkom tijelu na svaki predloženi akt predviđena je rasprava, a tijekom rasprave može doći do određenih promjena radi poboljšanja predloženog akta, dakle ako su članovi Županijske skupštine dužni podnositi amandmane na predloženi akt dva dana prije održavanja sjednice, postavlja se pitanje čemu onda rasprava. Isto tako predloženim promjenama daje se pravo Županu kao predstavniku izvršne vlasti u predstavničkom tijelu koji nije član tog tijela mogućnost da samo on može podnositi amandmane do kraja rasprave što bitno umanjuje značaj predstavničkog tijela. Također predlagatelj nije naveo u kojim to iznimnim slučajevima, većina u predstavničkom tijelu, može odlučiti da amandman može biti podnesen i na sjednici, budući da se u praksi rada predstavničkog tijela pokazalo da amandmane podnose oporbeni članovi Županijske skupštine, pa iz same nedefinirane odredbe moglo bi doći do zlouporabe demokratskih procesa. Ako se ne mijenja članak 107. onda se ne mora mijenjati članak 121.

Amandman 7.

Članak 151. mijenja se i glasi:

U stavku 2. iza riječi „iznimno“ se briše, te se dodaje „predsjednik Županijske skupštine može dozvoliti Županu govoriti i dulje kada podnosi polugodišnje izvješće prema članku 77. Poslovnika, te članak sada glasi:

”Sudionik u raspravi, koji se prvi puta javlja za riječ u okviru pojedine točke dnevnog reda, može govoriti najdulje 5 minuta, osim predstavnika kluba članova Županijske skupštine ili predstavnika nadležnog radnog tijela koje je materiju razmatralo na svojoj sjednici, a isti mogu govoriti najduže 10 minuta.

Sudionik, koji se po istoj točki dnevnog reda javlja za riječ drugi ili treći puta, može ponovno dobiti riječ čim završi govor koji je povod javljanju i tada može govoriti najviše 2 minute.

Iznimno, predsjednik Županijske skupštine može dozvoliti Županu govoriti i dulje kada podnosi polugodišnje izvješće prema članku 77. Poslovnika”.

Obrazloženje:

Ovom odredbom utvrđuje se pravo jednakosti svih članova Županijske skupštine, te se ne dozvoljava diskrecijsko pravo predsjedniku Županijske skupštine da zbog pripadnosti političkoj opciji koja ga je izabrala i koja ga podržava može dozvoliti dulje govoriti od predviđenog vremena iz stavka 1., a da sudionik druge političke opcije koji je u opoziciji ne može ostvariti to pravo. Isto tako pravi se iznimka samo u slučaju kad Župan izlaže polugodišnje izviješće, može govoriti i duže od predviđenog vremena, budući da se radi o dugom vremenskom periodu pa se smatra da Županu treba dozvoliti dulje govoriti kako bi adekvatno mogao prezentirati svoj rad, te na osnovu toga da članovi Županijske skupštine mogu donijeti kvalitetnu odluku o njegovom radu.

Amandman 8.

Članak 167.

Riječi „Nakon odlučivanja o posljednjoj“ brišu se te se dodaju riječi „U prvoj“ , te sada glasi „U prvoj točki dnevnog reda članovi Županijske skupštine imaju pravo postavljati pitanja Županu, zamjenicima župana, pročelnicima županijskih upravnih tijela i ravnateljima županijskih ustanova u svezi poslova iz njihova djelokruga rada“. Znači da sjednica Županijske skupštine uvijek počne sa točkom 1. „Pitanja i prijedlozi“.

Obrazloženje:

U parlamentarnom sustavu pitanja i prijedlozi na koje odgovaraju odgovorne osobe uobičajeno se postavljaju na početku rada predstavničkog tijela i to je pravilo koje se primjenjuje u većini županijskih skupština, pogotovo što se pokazalo u praksi da taj dio rada predstavničkog tijela najviše interesira stanovnike područja za koje je predstavničko tijelo nadležno, isto tako se pokazalo u praksi da nakon značajnijih točki dnevnog reda mediji gube interes za praćenje daljnjeg rada predstavničkog tijela kada dolaze tzv. tehničke točke koje moraju proći kroz predstavničko tijelo zbog zadovoljavanja zakonskih normi. Pokazalo se u praksi da su Županijske sjednice opterećene sa opsežnim dnevnim redom, te bi i zbog tog razloga pitanja i prijedlozi morala biti točka kojom bi se otvorila sjednica Županijske skupštine.

To su naši amandmani ispred Kluba SDP-a i Hrvatskih laburista.

PREDSJEDNIK: Molim župana da se očituje o predloženim amandmanima.

DARKO KOREN: Mi smo kao parlamentarna većina u ovom tijelu, obzirom na ove prijetnje, kvalifikacijama ataka na demokraciju, pomno proučili ove prijedloge i došli smo do zaključka da to sve skupa nije baš toliko dramatično. Unatoč činjenici da mnogo ovih argumenata ne stoji, po našem mišljenju, zbog toga ih nećemo podržati. Ipak bismo nešto i podržali. Podržali bismo prva dva amandmana, uz jedan uvjet, a taj je tehničkog karaktera, možda vam je to promaklo, ne vjerujem da tu postoji neka pozadina. Amandman bi u konačnici bio sveden na naziv Odbora koji bi glasio: „Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost“. Znači, umjesto zareza iza riječi „umirovljenika“ bio bi veznik „i“, jer je tako i do sada bilo u jednoj rečenici sadržana ta skupina. Ta društvena skupina bi bila objedinjena „umirovljenike i osobe starije životne dobi“. Prihvaćamo da se u Odbor za zdravstvo u jednu djelatnost koja je obuhvaćena radom našeg Upravnog odjela stavi i društvena skupina osoba s invaliditetom.

Ako bi ovaj amandman u ovom smislu tehnički korigirali, mi bismo podržali taj 1. amandman.

Isto tako i 2. amandman, pod istim uvjetom, koji bi glasio „Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost“.

Ostale amandmane ne bismo podržali, ne iz razloga da bismo onemogućili određenim društvenim grupacijama, skupinama, kao što su primjerice osobe s invaliditetom, uključenost, ali, primjerice u Antikorupcijsko povjerenstvo je stavljena grupacija osoba umirovljenika i osoba starije životne dobi. To ne znači da bi mi isključili osobe s invaliditetom, nego ćemo pokrenuti inicijativu da se osnuje Savjet za osobe sa invaliditetom, po uzoru na Savjet za umirovljenike i osobe starije životne dobi i njih uključili u ovo, da nužno ne vežemo dvije društvene skupine ili grupe u isti sadržaj imena. Pokrenuli bi inicijativu da se osnuje Savjet za osobe s invaliditetom, onda bi njih mogli uključiti kao i ovu društvenu skupinu umirovljenike i osobe starije životne dobi u sva tijela za koja se pokaže interes.

Dakle prva dva amandmana prihvaćamo, ostale ne, uključujući i ovaj zadnji. To smo elaborirali mnogo puta, smatramo da svaka točka dnevnog koja se nađe pred vama u raspravi ima svoju važnost, ništa manje važna od „pitanja i prijedlozi“. Ovaj argument koji je gospodin Kavgić iznio moguće je razumjeti s jednog aspekta gledanja, nekakvog interesa, koji, u pravilu, oporba svojim aktivnostima iskazuje pred medijima pa je nekakva logika da je to na početku sjednice najatraktivnije. Smatramo da za sve ono što je korisno za ovu zajednicu da se sve to može i pod točkom „Pitanja i prijedlozi“ koja je na kraju sjednice. Svi oni koji su zainteresirani bit će tu. Ostale amandmane bismo odbili.

SINIŠA KAVGIĆ: Drago nam je da ćete prihvatiti bar dva amandmana. Mi, kao takozvana nelojalna oporba imamo i sada problema u komunikaciji. S novim Poslovnikom smatramo da će se situacija pogoršati, da to nije demokracija, što nameće većina ovim Poslovnikom. Dao Bog da bi vi došli u naše cipele, danas, sutra, pa ćete vidjeti, po ovom Poslovniku kako ćete raditi. Smatramo da, dva dana prije nego što započne sjednica, moraš donijeti svoje mišljenje o nečem, i u tom svom mišljenju ne možeš ništa mijenjati. Mi možemo ovdje raspravljati tri dana o nekoj stvari, ali više ne možemo mijenjati. Amandman je pisani dokaz o našem mišljenju. U kojem pravcu će se razviti rasprava? U kojem pravcu će ići taj akt? Više na to ne možemo utjecati. Sve je to onda farsa. Daje se pravo samo jednom čovjeku da može mijenjati nešto do kraja rasprave, a to je gospodin župan, koji nije član predstavničkog tijela, on je član izvršne vlasti, može predlagati, može raspravljati i sada ima jedan korak ispred nas članova predstavničkog kluba, da njegova mora biti zadnja. Smatram da to nije u redu, da nije korektno od većine i da ćemo od sada biti samo kao nekakav privjesak. One alate koje ima oporba i te nam alate želite uzeti iz ruke.

Prihvaćamo da se ova dva amandmana formuliraju kako je župan predložio.

ŽELJKO VUGRINEC: Ne slažemo se s vašim prijedlogom kao većine, a to je da vi želite ukinuti mogućnost predlaganja izmjene, neke dopune odluke ili dnevnoga reda na samoj sjednici iz čistog razloga što na samoj raspravi dolazimo zajednički do određenih zaključaka i konsenzusa i onda zajednički možemo napraviti dopunu ili izmjenu koja je u cilju poboljšanja života naših građana. Ukoliko vi ukidate tu mogućnost onda predlažem da ukinemo i samu raspravu jer nema potrebe. Zašto bismo raspravljali, iznosili naše mišljenje kao oporba ili kao bilo koji drugi član Županijske skupštine, ukoliko na samoj sjednici tijekom rasprave ne možemo dopuniti ili izmijeniti predloženi prijedlog. Mislim da svi znamo čemu je svrha izmjena Poslovnika i kako bismo vam omogućili da u biti uvrstite nešto što vas je sram, očito, samoga predložiti. Osobno predlažem amandman koji će vam koristiti. To je, dopunjuje se Poslovnik sa člankom 186. koji predlažem da glasi:

„Zabranjuje se dopuna ili izmjena odluke na sjednici Županijske skupštine koja otvara raspravu o odnosu Mladen Jozinović i Darko Koren. Ujedno se zabranjuje postavljanje pitanja županu Darku Korenu koja na bilo koji način omogućava raspravu o odnosu s Mladenom Jozinovićem.“

DARKO KOREN: Odbijam ovaj amandman. Gospodin Kavgić, ovo oko cipela nisam razumio kako bi netko mogao biti u tuđim cipelama. Vi možete biti u ovoj poziciji kad dobijete izbore. Ne mislim da su amandmani alati nekakve političke borbe i apsolutno ne mislim da se nešto bitno njima može postići, ako ih vi predate određen broj sati prije same sjednice ili na samoj sjednici. Mislim da smo mi odgovorniji kad predlažemo da se oni predaju određeni broj sati prije same sjednice, jer jedino tako možemo na njih odgovoriti. Vi u pravilu, kao oporba predlažete amandmane, ali ti amandmani za posljedicu imaju određeno financijsko opterećenje, odnosno nekakav izdatak. Kako vi očekujete da mi na samoj sjednici kada dobijemo taj amandman, imamo proračun, imamo zadane određene veličine, kako mislite da možemo isti taj tren reagirati pozitivno na taj amandman koji za posljedicu ima određenu financijsku obvezu. Mislim da je puno svrsishodnije, korektnije da se amandman preda u određenom vremenskom razdoblju prije same sjednice, da službe koje su za to zadužene u punom smislu to pripreme, da vidimo da li se tu nešto može ili ne može napraviti. Kako da vam ja odgovorim na nekakav vaš prijedlog koji iziskuje financijsku intervenciju u proračunu, tog trena. Ne mislim da je to na bilo koji način vezano uz ograničenje nekakvih demokratskih prava koja sad vi imate ili nemate, ako trebate dati amandman. Ako zaista, iskreno mislite i želite amandmanom nešto postići, onda ga i pripremate nekoliko dana prije, pošaljite ga da se stručne službe i mi koji o tome odlučujemo možemo pripremiti do skupštine. Ne znam u čemu je problem da amandman koji ima nekakvu svrhu da se predloži 48 sati prije, mogli smo reći 24 sata prije, ali dati neki rok da se može stručno na to odgovoriti.

SINIŠA KAVGIĆ: Prema Poslovniku, ukoliko ima bilo kakve dvojbe oko nekog akta, ako se stavi amandman, ako predlagatelj ne može dati trenutno svoje mišljenje, može povući akt. Mislim da to nije problem.

DARKO KOREN: U pravilu su amandmani za posljedicu imali nekakvu financijsku reakciju.

SINIŠA KAVGIĆ: Vi želite da dobijete amandman, da o njemu razmislite, da možete pripremiti odgovor. Čemu onda rasprava, ako mi na sjednici ne možemo, oporbeni članovi, u iznimnim slučajevima predati amandman.

Vi niste ovaj Poslovnik mijenjali iz čista mira. Slažem se, neće naš Poslovnik povećati broj zaposlenih u Županiji, smanjiti broj odlazaka u inozemstvo, povećati broj obrazovanih. Taj Poslovnik samo određuje naše međusobne odnose. Što vi želite? Vi nas želite totalno poraziti, zgaziti. Znam zbog čega i koji je povod toga, ali neću javno iznositi.

DEJAN KUTIČIĆ: Gospodine župane, slažem se s vama da bi se, možda, trebalo razmisliti o nekim amandmanima. Interesira me kako ste vi, kao iz topa, uspjeli ispaliti da odbijate amandman gospodina Vugrinca, niste morali razmišljati 48 sati. Vrlo brzo ste to zaključili. Interesira me zašto mijenjati članak 151. kojim smanjujete minutažu govora. Smanjujete 10 minuta na pet minuta, 15 minuta na 10 minuta. Isto tako smanjujete replike sa tri minute na dvije minute. Znači, rasprave, uopće neće biti, odnosno bit će prvo smanjenje, a onda kako ćete vi imati vlast, onda ćete vi to, možda, još jednom promijeniti pa rasprave i neće biti. S obzirom da kažete da se o amandmanima treba raspravljati, a s druge strane ovaj članak 151., koji mijenjate, se kosi s tim što ste izrekli da treba raspravljati, jer vidimo da ćemo raspravljati sve manje i manje. Općenito, te izmjene koje ste predložili, to su gluposti. Mi se ovdje bavimo sami sobom i trošimo vrijeme baveći se sobom, dok građani iz ove Županije bježe, bježe glavom bez obzira pred vama i politikom koju vi vodite i politikom stranke s kojom ste u koaliciji, a mi ćemo se ovdje baviti minutama i brojit ćemo minute, a vi ćete na kraju, za koju godinu sami sebi brojiti minute, jer svi će odavde otići, osim nekih koji su s vama. Prošle godine je otišlo 900 ljudi iz Županije, a mi ovdje brojimo minute, nevjerojatno.

IVAN SABOLIĆ: Osvrnuo bih se na amandmane, a posebno na amandman o amandmanima gdje bi iznio nekoliko stavova, odnosno nekoliko primjera kojima nitko ne bude mogao podnositi amandmane. To je ovo s početka sjednice, kad smo dopunjavali dnevni red. Dobili smo točku pred početak sjednice, glasali smo o tome da se to uvrštava u dnevni red, a nakon toga tu neće biti rasprave, nećemo moći podnositi amandmane. Nama, prema tome, ni ne treba rasprava, bit će to jalova rasprava, neće biti nekakvog dijaloga. Možda ti prijedlozi neće biti dobro usklađeni sa zakonom, a mi nećemo moći nešto izmijeniti, odnosno neće moći nitko predložiti, ako nema 21 člana u ovoj Županijskoj skupštini. Tako ćemo uništiti neku parlamentarnu demokraciju u koju se svi kunemo, od prvih višestranačkih izbora. Mi ju danas polako rušimo.

Smatram da će se i dalje odluke donositi iza zatvorenih vrata, na klubovima većine ili kojim drugim sastancima, a neće se donositi ovdje gdje se trebaju. Apeliram na vas da promijenite taj amandman. Razumijem, dok su u pitanju proračunske stavke, dok se donosi proračun, da je nužno da se možda takvi amandmani predlažu 48 ili 24 sata prije, da se može korigirati, da se vidi što se može izmijeniti, ali kad su u pitanju sitni amandmani gdje se možda mijenja neka riječ, rečenica, koje daju smisao tom prijedlogu, mislim da bi to morali zadržati. Za ove druge veće akte, barem ja mogu, na neki način prihvatiti.

DARKO KOREN: Ovo je jedna konstruktivna rasprava gospodina Sabolića. Mogao bih, na prvu, to i prihvatiti, jer je teško napraviti jednu distinkciju između nekakvih veličina ili sadržajno procijeniti za što treba dva dana, a za što dvije minute. Amandman je amandman. Dopune dnevnog reda i sve ono što se događa, događa se odlukom većine. Ne vidim razlog zbog čega bi neki amandman bio kvalitetniji, ako se predloži na samoj sjednici, a ne 48 sati prije, posljedica, ako je ovakvog sadržaja kao što je to razdvojio gospodin Sabolić, gdje zahtijeva jednu temeljniju pripremu koja uključuje i neke financijske reperkusije. To je teško odvojiti, posebice ovakve amandmane kao što je dao gospodin Vugrinec. To je toliko sadržajno teško, veleumno da treba najmanje dva tjedna prije da se predloži da bi čovjek mogao odgovoriti. Podržao bih ovo, ali ovog trenutka, gospođo pročelnice.

MARINA HORVAT PAVLIC: U članku 10. izmjena, mijenja se članak 107. imate dvije iznimke, jedna je iznimka u stavku 2. da predlagatelj akta koji može biti svako od vas, odnosno župan, nije uvijek župan predlagatelj akta, može do zaključenja rasprave podnositi amandmane. Pored te iznimke, u stavku 3. imate još jednu iznimku, a to je upravo ovo da ukoliko zajedničkim snagama uočite da doista postoji, kao što smo danas imali, da postoji potreba da se određeni amandman uvrsti na samoj sjednici Županijske skupštine, o tome može Skupština donijeti odluku. Župan je rekao da ne možemo u Poslovniku razlikovati amandman ovakav ili onakav, amandman je amandman, neovisno o tome koliko on vremena iziskuje za rješavanje, odnosno koliko financijski. Možete iskoristiti stavak 3. ukoliko doista uočimo da postoji potreba da se iznese amandman na samoj sjednici, da vam Županijska skupština dozvoli da se on donese na samoj sjednici.

DARKO KOREN: S ovim obrazloženjem imamo određenu poslovničku mogućnost da se na taj način reagira, ako se pojavi potreba unutar tih 48 sati, do kada se amandmani predaju, postoji nekakav razlog da se odlukom većine mogu ti amandmani prihvatiti.

SINIŠA KAVGIĆ: Ova Županijska skupština, odnosno njezin način funkcioniranja je većina, lojalna oporba i nelojalna oporba, znači ono što većina odluči to će tako biti. Tako je svagdje, to će tako biti. Vi sada s ovim Poslovnikom jednostavno sve ono što želite to mora proći kroz većinu, oporba nema nikakvu mogućnost bilo kakve inicijative, budući da ste nam uzeli sve alate koje smo imali. To je moje mišljenje. Vi niste išli mijenjati Poslovnik zato što nedostaje zarez, ili je koje slovo pogrešno napisano. Imali ste ciljanu namjeru zašto mijenjati Poslovnik. Kolega Sabolić je dobro rekao, što se tiče Proračuna, to je sigurno jedna velika materija i tu bi se trebalo ugraditi da se amandmani dostavljaju 48 sati prije sjednice. U svakom drugom slučaju, ovo što radite, radite namjerno, radite podlo i radite iz osvete.

PREDSJEDNIK: Završavam raspravu.

MARINA HORVAT PAVLIC: O amandmanu 1. i 2. se ne glasuje, s obzirom da su se predlagatelji amandmana i župan usuglasili oko naziva Odbora. To je amandman na članak 45. i amandman na članak 56. Glasovat ćete o amandmanu broj 3. na način da naziv glasi „Savjet za umirovljenike osobe starije životne dobi, osobe s invaliditetom i socijalnu uključenost Koprivničko-križevačke županije".

PREDSJEDNIK: Dajem na glasovanje amandman broj 3.

Županijska skupština sa 11 glasova „za“ ne prihvaća amandman broj 3.

MARINA HORVAT PAVLIC: Amandman broj 4. odnosi se na činjenicu da predlagatelj amandmana ne želi da se mijenja članak 106. stavak 1. odnosno da on ostaje isti.

PREDSJEDNIK: Dajem na glasovanje amandman broj 4.

Županijska skupština sa 11 glasova „za“ ne prihvaća amandman broj 4.

MARINA HORVAT PAVLIC: Amandman broj 5. odnosi se da članak 107. ostaje isti.

PREDSJEDNIK: Dajem na glasovanje amandman broj 5.

Županijska skupština sa 11 glasova „za“ ne prihvaća amandman broj 5.

MARINA HORVAT PAVLIC: Amandman broj 6. odnosi se da članak 121. Poslovnika ostaje isti.

Županijska skupština sa 11 glasova „za“ ne prihvaća amandman broj 6.

MARINA HORVAT PAVLIC: Amandman broj 7. glasi da bi se iznimka odnosila jedino na župana koji može govoriti dulje kada podnosi polugodišnje izvješće prema članku 77. Poslovnika.

Županijska skupština sa 11 glasova „za“ nije prihvatila amandman broj 7.

MARINA HORVAT PAVLIC: Amandman broj 8. odnosi se na činjenicu da „pitanja i prijedlozi“ postanu 1. točka dnevnog reda, na način da se riječi „nakon odlučivanja o posljednjoj“, brišu, te se dodaju u 1. točki dnevnog reda.

Županijska skupština sa 11 glasova „za“ nije prihvatila amandman broj 8.

MARINA HORVAT PAVLIC: Amandman broj 9. kojim bi se dodao novi članak 186. koji bi glasio:

„Zabranjuje se dopuna ili izmjena odluke na sjednici Županijske skupštine koja otvara raspravu o odnosu Mladen Jozinović i Darko Koren. Ujedno se zabranjuje postavljanje pitanja županu Darku Korenu koje na bilo koji način omogućava raspravu o odnosu s Mladenom Jozinovićem“.

PREDSJEDNIK: Dajem predloženi amandman na glasovanje.

Županijska skupština sa 10 glasova „za i 1 Suzdržan“ nije prihvatila amandman.

PREDSJEDNIK: Dajem prijedlog Poslovničke odluke na glasovanje sa amandmanima koji su uvršteni u prijedlog Poslovnika.

Županijska skupština sa 26 glasova „za“, 2 „protiv“ i 9 „suzdržanih“ donosi

**Poslovničku odluke o izmjenama i dopunama Poslovnika**

**Županijske skupštine Koprivničko-križevačke županije**

Poslovnička odluka prilaže se zapisniku i čini njegov sastavni dio.

Točka 5**.**

PREDSJEDNIK: Izvješće smo primili. Raspravu su proveli svi odbori sazvani za ovu sjednicu, osim Odbora za izbor i imenovanja i Odbora za statut i poslovnik.

Obrazloženje daje župan Darko Koren.

DARKO KOREN: Kad govorimo o Izvješću o radu župana, to je jedna tradicija koja uključuje da se ja, sa više ili manje riječi uvodno obratim po ovom dokumentu. U konačnici se ne može dogoditi da ono ima apsolutno podršku, tako da mi se često puta to sve čini uzaludnim, iako moram reći da se prilično truda uloži u izradu toga Izvješća. U izradi sudjeluju svi upravni odjeli i puno vremena se utroši da bi se ovakvo izvješće napravilo, zato jer puno i radimo. Ono što ste mogli uvidjeti, ako ste čitali ovaj materijal, naravno da obrađeno razdoblje obilježavaju lokalni izbori koji su završili na način da smo u izvršnoj vlasti stekli, ja osobno, po treći puta, zajedno sa zamjenikom Sobotom, povjerenje građana ove Županije i novi zamjenik župana Ratimir Ljubić. Nastojimo provoditi dalje sve one planirane aktivnosti, projekte i programe koje smo i u razdoblju koje je iza nas provodili. Imali smo prilike u tom razdoblju sastati se sa predsjednikom Vlade gdje smo iznijeli najaktualnija pitanja i projekte kojima smo okupirani u našem radu. Isto tako je Županiju sa svojim dislociranim uredom posjetila i predsjednica Republike gospođa Kolinda Grabar Kitarović. Događanja od strateškog značaja je inicijativa, koju sam prihvatio, kolege župana sjeverozapadne Hrvatske gdje smo se nametnuli kao jedna grupacija po modelu slavonskih županija, gdje jasno prema Vladi i ministarstvima artikuliramo sve one projekte i probleme koji su nam zajednički.

U samom Izvješću jasno je iskazano koji su to sve poslovi koje smo unutar Službe ureda župana radili, javnost rada, međunarodna suradnja, svi projekti koje smo provodili unutar toga. Isto tako koje smo sve proračunske i ostale akte donijeli. Osvrnuli smo se i na korištenje proračunskih sredstava, gdje smo isto tako kroz Izvješće obradili temeljne akte, odluke, izvještaje i ostalo.

Ono što ovdje treba naglasiti je gospodarstvo, ako ste pogledali ovu tablicu pozicioniranje gospodarstva županije na nacionalnoj razini na području sjeverozapadne Hrvatske vidljivo je nešto što je sasvim u suprotnosti od mnogih izjava tzv. oporbenih čelnika stranaka u ovoj Županiji. Vidi se da smo u gornjem domu hrvatskog gospodarstva, kao jedna od manjih županija i po svojoj veličini, po broju stanovnika, po broju poduzetnika, po produktivnosti rada, da smo na 5. mjestu, da smo po dobiti, nakon poreza 14., ali po gubitku nakon poreza po zaposlenom smo zadnja županija, znači najbolja. Znate da je unutar ministarstva donesena nova indeksacija razvijenosti. Ona je spominjana kod vodnog gospodarstva, mogu ju spomenuti kod ovih EU projekata, gdje se taj program mijenja, upravo iz razloga nove indeksacije naših jedinica lokalne samouprave.

U Izvješću možete vidjeti da smo radili na poticaju ravnomjernog razvoja Županije. Uvijek postoje određene primjedbe da nekoga više, nekoga manje pratimo i pomažemo i sufinanciramo. Iz ovih podataka se vidi da ne činimo to po nikakvom drugom kriteriju nego po jedinom mogućem, a to je kriterij struke. To se posebno vidi u katastarskim izmjerama. Obradili smo i potpore male vrijednosti u poljoprivredi.

Što se tiče školstva, tu bi se mogli osvrnuti na mnoge projekte koje smo provodili.

Zaključno mogu reći, mislim da je to razdoblje koje ovo Izvješće obuhvaća, bilo prožeto mnogim aktivnostima županijske uprave, ne mene osobno. To nije izvješće samo o mojem radu, ono sadrži angažman cjelokupne županijske uprave, pročelnika, svih djelatnika, a u konačnici i vas koji donosite određene odluke koje su na to vezane.

ŽELJKO VUGRINEC: U ovaj mandat krenuli ste opterećeni minusom u proračunu od izborne kampanje i 10 godina vašeg osobnog nerada, jer ste između ostalog davali obećanja, kao što su, da ćete podnijeti ostavku ukoliko se ne dovrši brza cesta do Koprivnica, ili ukoliko ne izgradite Obrtničku školu na području naše Županije koju ste planirali izgraditi u Koprivnici. U ovom mandatu većinu u Županijskoj skupštini osigurali ste jeftinom kupnjom i na ovom jeftinom vam čestitam, kupnjom prebjega sa određenih koalicijskih lista, članova HNS-a i HSU-a. Isto tako, na prvom rebalansu u ovom mandatu odmah ste srezali sva izborna obećanja iz proračuna kojega ste imali na početku 2017. godine. Isto tako tijekom ovog vašeg izvještajnog razdoblja Klub SDP-a i Hrvatskih laburista pokrenuo je inicijativu da se sazove tematska sjednica o Piškornici koju ste vi, osobno, odbili u suradnji sa Klubom HNS-a i HSU-a. Na toj sjednici mi smo predlagali da se donesu tri zaključka, tu tematsku sjednicu nije podržao Klub Željka Lackovića koji je nakon određenih preobrata u Saboru pokazao da je, ne samo u Saboru, u poziciji, već i ovdje u Županijskoj skupštini, nažalost, drži vama leđa, te inicijative niste podržali. No, međutim, nakon smjene direktora kojega ste vi podržavali, te inicijative provodi novi direktor poduzeća Piškornica. Isto tako, nakon te tematske sjednice došlo je novih izmjena i dopuna Proračuna za 2017. godinu, gdje ste, kako ne biste morali priznati istinu, a to smo vas samog tražili da podržimo II. izmjene i dopune Proračuna, a istina je bila da je voda došlo do grla u našim županijskim financijama. Kako ne bi ste morali sami priznati tu činjenicu, odlučili ste srezati plaće svim zaposlenicima u Županiji. Da biste to opravdali sami ste sebi smanjili plaću za nekakav simboličan iznos, ali ste se dobro potrudili da i dalje budete među top 10 najplaćenijih župana u Republici Hrvatskoj. Isto tako, da ne biste vi sami morali priznati da je stvarno voda došla do grla odlučili ste na toj istoj sjednici prodati, do sada vlasničke udjele koje je Županija imala u dva poduzeća, koja su jedina svake godine donosila dobit od koje je i Županija dobila sredstva u županijski proračun.

U prijedlogu Proračuna za 2018. godinu kojega niste predali na vrijeme, a prijašnjih godina kada to ne biste učinili, određeni članovi Županijske skupštine bi vas na to upozorili, očigledno ove godine nema potrebe, jer su sada i oni pozicija. Niste predložili niti jednu investiciju u našoj županiji, niste dali odgovor da li ćete i dalje graditi Obrtničku školu u Koprivnici. Niste dali niti jednu potporu za poduzetnike i odbili ste sve amandmane opozicije. Na kraju takav izvještaj o radu i takav vaš rad ne može podržati Klub SDP-a i Hrvatskih laburista.

ŽELJKO LACKOVIĆ: Prethodno izlaganje ukazalo mi je da je to više politički osvrt, ne zapravo konkretan osvrt. U tom tonu ću i ja pokušati analizirati i ocijeniti rad župana i službi, a isto tako dati neki politički okvir. U Županijskoj skupštini sam pet godina i moram reći da se vidi napredak u broju aktivnosti koje provodi Županija i ovo nije pohvala, nego činjenica, to je dijelom posljedica toga što smo ušli u jedno razdoblje gdje značajnije možemo povlačiti sredstva iz europskih fondova. U tim aktivnostima postoji prostora za napredak i još kvalitetniji rad u cilju privlačenja drugih izvora financiranja za projekte naše Županije. Vjerujem da će to u narednom razdoblju imati svoj uzlazni rast. Ono što želim naglasiti je kako zapravo u Hrvatskoj funkcionira politika i lokalna i područna samouprava. Ne možete ići s projektima prema Zagrebu, a govoriti u emisiji Otvoreno protiv novog zakona o financiranju jedinica lokalne samouprave koja je poduplala prihode od poreza na dohodak svim jedinicama lokalne samouprave, pa tako i županiji, onda očekivati da vaši projekti budu vidljivi. Jedna doza, jedan stupanj oportunizma morate imati, to je vama kolega iz SDP-a, ne morate biti uvijek protiv svega što netko drugi predlaže, ako se vama ne sviđa, nekad morate biti i konstruktivni i oportuni i težiti da se realiziraju projekti koji su bitni za građane, a ne za stranke. Ono što se pokazalo najjačim mehanizmom pokretanja središnje vlasti su Udruga gradova i općina i Zajednica županija koje su inicirale, između ostaloga, promjene u fiskalnoj decentralizaciji, ali pred nama je poluga, organiziranje pet župana sjeverozapadne Hrvatske po primjeru Slavonije da se lobiraju projekti koji su nama od značaja. Trenutno imamo aktualni projekt izmjene mreže timova hitne medicine koja po novome ne poznaje nadstandard nego će se to urediti sve kao standard. S druge strane to je put koji je ministar financije Marić naglasio, ostvarenja prava na povećani iznos rudne rente, što je direktno od interesa za našu Županiju, s obzirom na veliki broj općina i gradova koji to koriste. Isto tako, to je jedini način rješavanja naše prometne infrastrukture, to je brza cesta koju ste spominjali. Želio bih vidjeti amandmane i slogu oko toga da se urede i prilagode prostorni planovi i da ove godine se svi zajedno založimo da se osiguraju sredstva za izradu studije, odnosno projektne dokumentacije za brzu cestu do Koprivnice do 2020. godine, jer znamo da 2020. ide novo razdoblje financiranja na koje će se moći prijavljivati takvi projekti. Ukoliko tome neće biti tako onda to neće biti dobro, to znači da neće biti brze ceste do Koprivnice. Slična je situacija i sa projektima koje ste vi navodili, a odnose se na Koprivnicu. Reći ću da, unatoč kadrovskom pojačanju u Komunalcu, projekt aglomeracije Križevci koji je dugo stajao je ušao na popis projekata koji će ići u javnu nabavu za 2018. godinu. Isto tako i Đurđevac iz kojega je izbačen Kloštar Podravski, jer je kasnio i nije se mogao uklopiti, ići će u 2019. Vi morate biti usredotočeni na one stvari koje su trenutno aktualne, koje se zbivaju da bi bili operativni, jer nismo ovdje da bi se nadmudrivali, osim što dozvoljavam oko pojedinih točaka, ili na kraju godine kad ćemo se župan i ja svađati, ako nećemo imati zajednički prijedlog pred kraj ovoga mandata, kada ćemo imati različite vizije razvoja Županije.

Ono što želim kao negativnost naglasiti to je svakako primjer Piškornice koja nas je bacila u jednom lošem svjetlu. Ona je bila vođena, zaista, netransparentno i sve ono što je bilo negativno dobrim dijelom je popio upravo župan. Znam da su iz te čaše trebali piti neki kojih nema, ali i oni koji su bili župani i koji su vodili Grad i Županijsku skupštinu kada je taj projekt iz područja Križevaca došao na područje Koprivnice. Oni danas iz te čaše ne piju, a isto tako pokušao sam doći do podataka kako je tekao taj stupanj zagađivanja podzemnih voda koji je utvrđen 2014. godine, mjeren od 2012. do 2014. taj podatak ima naša komunalna tvrtka, a isto tako ima i Komunalac, s tim za ove piezometre koji su oko Piškornice, nemamo. To je 10 puta povećanje koncentracije teških metala u podzemnim vodama i apsolutno za vrijeme RCGO Piškornica, nego što je iz dvije prethodne godine. Što je tome uzrok ne znam, znam da su građani zabrinuti i znam da neki žele skupiti političke poene, kao što sam ih ja skupljao iz istinske brige 2015. godine, kada sam zatražio sazivanje izvanredne sjednice Županijske skupštine, pa nisam dobio potrebnu potporu niti od vas kolega iz SDP-a, ne vidim zašto bi vi diktirali teme, pa bi ih ja morao iz vaših nekih razloga podržavati, kada ih vi koristite isključivo za političke svrhe. Vi imate vlast u Gradu Koprivnici, ja bih predložio da se pribave podaci o stanju piezometara za razdoblje 2005. do 2014. pa ćemo vidjeti kada je došlo do stvarnog zagađenja. Ovo je bitno reći, jer će na Piškornici svi željeti skupiti jeftine poene, umjesto da se na Piškornici, kad je već neminovnost, skupi jedan veliki, pravi, infrastrukturni poen, a to je da upravo polazeći od zajednice sjeverozapadnih županija se stavi, otpad koji će se ovdje i zbrinjavati kroz naš RCGO, jedna sinergija gdje se kaže da ne može doći prije autocesta do Virovitice, nego što dođe do Koprivnice i do granice sa Republikom Mađarskom. Zalog za to je upravo činjenica da će se ovdje odlagati otpad, kojeg vidimo da neće nitko u svojoj blizini u Hrvatskoj. Za to je potrebna suradnja. Nisam preko medija pozivao na suradnju, iako sam otvoren za sve inicijative koje dolaze, vrlo rado želim pomoći. Želim naglasiti na još jednu bitnu stvar, za koju ću zamoliti župana, da se zauzme, riječ je o ustroju pravosudnih tijela i pravosuđa u našoj Županiji, koji pokazuje da naša Županija kao da ne postoji u svojim geografskim teritorijalnim okvirima. Naime, Sud u Križevcima djeluje kao stalna služba općinskog i sa nadležnošću Županijskog suda u Bjelovaru. Koprivnički Sud je protegnuo nadležnost i dokinuo Sud u Đurđevcu i sada predstavlja jedini Općinski sud koji je u nadležnosti Stalne službe Županijskog suda u Koprivnici, koji je trenutno pod nadležnošću Županijskog suda u Varaždinu i koji se ustrajno devastira kadrovski i dokida u svojoj biti. Njega kroz koju godinu neće biti. Da bi se to spriječilo, u proceduru ide zakon o sjedištima sudova u Republici Hrvatskoj. Danas nisam otišao na sastanak u Vladu, reći ću da mi se takav prijedlog ne dopada, tražit ću podršku i vas i gradske vlasti i svih onih koji mogu razmišljati zdravo, jer nije normalno da sve županije imaju ustrojbeni sustav županijskih sudova, da je naše područje imalo tri suda, sada da ima jedan i jedan pod nadležnosti svojeg županijskog suda. Imati dostupno pravosuđe na području županije također je velika prednost, ne samo radi sudbenih postupaka, nego radi niza usklađenja, tu su katastarske izmjere, dakle veliki dio zemljišno knjižnih odnosa nisu riješeni, treba ih rješavati i smatram da trebaju i Đurđevac i Križevci biti ponovno pod nadležnošću Županijskog suda u Koprivnici i da je to jedan oblik za koji se možemo izboriti u Vladi. Jasno sam rekao, kada sam davao podršku Vladi koju dajem, otvoreno, od prvog dana, da je to jedan od mojih ciljeva, a isto tako dajem podršku županu i njegovom radu. Jasno kažem da su to projekti, da to nije ideološko, kumsko ili ne znam kakvo zbližavanje, nego da radimo politički zajedno u interesu svih građana i stanovnika naše Županije. Rad kroz zajedništvo županija je nešto na što se treba fokusirati. Ja sam ovdje da podržim, kako god to neki komentirali i kako god sa naknadnom pameću se sjetili tema koje sam ja otvarao prije tri godine, a one su danas njima u fokusu.

ŽELJKO VUGRINEC: Gospodine predsjedniče molio bih vas da drugi put kada se članovi neće držati teme da ih opomenete, a ne da dozvolite da cijelo izlaganje bude čisto pranje savjesti zbog određenih dizanja ruku u Saboru, kao što su bili lex Agrokor i neki slični slučajevi. U vašem izlaganju niste odgovorili na ono što sam vas ja prozvao, jednim dijelom to priznam, a to je bilo što ste napravili oko JPP Obrtničke škole i brze ceste za našu Županiju? Pitam to sve saborske zastupnike u ovoj prostoriji?

PREDSJEDNIK: Tema je Izvješće o radu župana, molim da se držite teme.

ŽELJKO LACKOVIĆ: Ja sam se obraćao županu. Nisam se htio javiti po temi mijenjanje Poslovnika, ali ovo je pravi razlog zbog čega ga treba mijenjati. Izlaženje za govornicu, govorenje nečega što ne stoji, izaziva daljnju raspravu. Nisam glasovao za lex Agrokor, a vaš šef Mršić je jedan od dobro plaćenih savjetnika. Vi želite na meni politički poentirati. Nisam glasovao jer sam tražio da se stavi, jedini od 150 zastupnika da se zamrzne imovina, spriječi prijenos, odnosno prodaja vlasničkih udjela. To su kasnije ugradili unutra. To je vama na znanje.

PREDSJEDNIK: Upravo je to bila tema zašto se mijenja.

ŽELJKO LACKOVIĆ: Molio bih vas da pitanja savjetnika, pitanje tko je glasovao za lex Agrokor, tko podržava koga u Hrvatskom saboru, dovoljno je da građani otvore Internet preglednik i provjere određene sjednice Hrvatskog sabora i bit će im jasno za koga ste digli ruku i što ste dobili po tom pitanja. Što se tiče mog navodnog šefa, molio bih vas da to pitanje potegnete u Hrvatskom saboru, a mišljenje stranke SDP je javno znano po tom pitanju.

PREDSJEDNIK: Molim vas držite se teme.

SINIŠA KAVGIĆ: Pogodilo nas je to što ste radili poslije izbora, što ste radili u Križevcima, to nije bilo na čast i znamo kako ste vi došli do većine u ovoj Županijskoj skupštini. Ovo jedan moralni čovjek sigurno ne bi napravio, ali to je vama na savjesti. Ono što bih htio naglasiti, a to je da smo mi tri sjednice Županijske skupštine potrošili da istjeramo zeca iz rupe. Tri sjednice je ovdje župan uporno branio ono na što su ga upozoravali građani koprivničke Podravine, što su ga upozoravale oporbene političke stranke, da na Piškornici nije dobro, da nije transparentno i da ne služi na čast. Nažalost, došli smo do istine, istina je voda duboka i istina ponekad pravi velike štete, ako se stavlja ispod tepiha. Znam da podilaziti tkzv. smetlarskoj mafiji netko mora odgovarati za to. Netko mora odgovarati za ono brdo, ima već svakakvih naziva za njega, mora odgovarati za ono što se događalo da u našem dvorištu drugi župani moraju uredovati, da u našem dvorištu ljudi kojima je to smeće pred vratima ne smiju progovarati o tome. Opstruira se na sve moguće načine. Ljudi su se organizirali, čuo sam da će biti neki prosvjedi. Svima nam to čini štetu, čini štetu ugledu ove Županije. Pobjednik ovog turnira je, zna se, tko je odnio prase. Tko je kupio penthaus? Što će se dalje događati s policijskim istragama u Javnoj ustanovi, gdje je predsjednik Skupštine naš župan, to ne mogu reći, nitko nije prorok. Smatram da ovakvo vođenje Županije prikazuje lice i naličje političkog života, političkog odnosa većine prema manjini, sve te stvari mogu se povezati sa Piškornicom. Kad pogledamo Bjelovarsko-bilogorsku županiju što se događa, Virovitičko-podravsku, kad sam govorio da ovdje treba navodnjavati, gospodin Štimac je pola sata govorio zašto se to ne može. Zašto se može u Virovitičko-podravskoj. Kad sam govorio o termalnih izvorima vode, u Bjelovarsko-bilogorskoj županiji se odrađuje taj posao, u Međimurskoj županiji se odrađuje, mi nemamo projekt. Koje mi značajne projekte imamo? Tisuću stvari se tu navelo što se radilo, a nije se navelo ono što se nije radilo, nije se radilo da se interesi koprivničke Podravine zastupaju na najvišem nivou, nego se uporno branio jedan čovjek, a svi smo vidjeli što se događa. Što više smeća da bude veći profit. Od većeg profita bude veći bonus. To boli. Mi, članovi predstavničkog tijela morali smo biti istražitelji, detektivi da dođemo do određenih podataka. Ne bih se složio, kolega Lacković s vama da su podzemne vode zagađene davno prije. Hrvatska država uložila je 50 milijuna kuna u sanaciju Piškornice. Za taj iznos koliko se škola moglo napraviti? Tu je problem. Veliki su problemi nastali. Čini mi se da će HDZ-e u sljedećem mandatu imati svojeg kandidata za župana. Mislim da to sada sve govori, o vašoj budućoj političkoj karijeri. Tu kao župan, niste se pokazali.

MARIJA VUKOBRATOVIĆ: U okviru rasprave o Izvješću župana rekla bi svoje viđenje života u Županiji. Zašto? Zato što smatram da je župan sa svojim suradnicima jedan od najodgovornijih ljudi za stanje županije, za zadovoljstvo ljudi u Županiji, za uvjete koje ljudi u ovoj Županiji imaju. Ne može se raspravljati o radu župana, da se istovremeno ne kaže kakvo je stanje u našoj Županiji. U odnosu na godinu dana, da ne kažem u odnosu na 10 proteklih godina, kako župan je na vlasti u ovoj Županiji, sela su nam sve napuštenija, kuće sve praznije, mladih ima sve manje. Iz sela su otišli svi koji su god mogli otići. Sada više ne odlaze samo sa sela, sada nam ljudi odlaze iz gradova. Usprkos prehrambeno-prerađivačkom gigantu Podravci koju imamo u ovoj županiji, sve manje se ljudi bavi poljoprivredom. Prirodne ljepote koje imamo ne koristimo. Od turizma imamo jedva T. Što se Križevaca tiče, za to mogu sa sigurnošću reći, prije rata, mi nećemo još narednih 20 godina dostići broj noćenja koje smo imali prije rata. Naša Županija u zadnje vrijeme poznata je po aferama i ono po čemu nas ljudi u Hrvatskoj poznaju i pamte je mega odlagalište smeća. Sve je to rezultiralo indeksom razvijenosti kojeg je i sam župan nekoliko puta spomenuo, županija i dalje spada među nerazvijene županije. Željela bih reći jednu drugu stvar, ne tako davno, prije par godina ova Županija je bilježila suficit. Tada nisam bila u ovom županijskom tijelu, međutim, znam jer sam pomagala kolegama raditi amandmane vezano uz poljoprivredu. Tada te amandmane Skupština nije prihvatila, s obrazloženjem da treba mudro gospodariti, treba paziti kako trošiti sredstva. Rezultat dvije, tri, četiri godine nakon toga je da smo mi u ovih pola godine izglasali novu sistematizaciju kojom smo smanjili plaće djelatnicima županijske uprave. Izglasali smo novo zaduženje, sve ono što nam je donosilo dohodak i što smo mogli prodati. Ne znam kako vi na to gledate, međutim, po meni to nije mudro i pametno gospodarenje sredstvima naših građana. Ja za ovo Izvješće neću glasati.

BOŽIDAR ŠTUBELJ: Spomenuto je u nekoliko navrata prelazak Hrvatske stranke umirovljenika u tabor župana. Razlozi zašto, mislim da je svima jasno i ja vas razumijem, vi morate na takav način reagirati, ali ipak mislim da treba sagledavati činjenicama u oči. Hrvatska stranka umirovljenika predstavlja generaciju treće i četvrte dobi, osobe koje su preko 65 i preko 80 godina starosti. Za njih četiri godine su izuzetno važne i mi ne možemo čekati, rušeći župana, nekakvu novu priliku da ostvarimo ciljeve i zadatke. Mislim da ne bi trebalo više povlačiti to pitanje, jer za to nema ni opravdanja ni razloga. Ciljeve koje smo si mi postavili se realiziraju i nadam se da će do kraja mandata biti u potpunosti realizirani.

ŽELJKO VUGRINEC: Gospodine Štubelj ja sam vas prozvao kao stranku, ne vas osobno. Dozvolite da vam obrazložim. Prozivam vas iz jednog jedinstvenog razloga i to ću nastaviti kroz ove četiri godine, a to iz razloga jer smo zajednički potpisali koalicijski sporazum s kojim smo krenuli pred birače i zajednički smo napravili izborni program. U tom programu, meni osobno, ste vi sugerirali u mojim stranačkim, SDP-ovim prostorijama što sve treba staviti u program za umirovljenike. Sve točke smo prihvatili i rekli smo da idemo zajedno četiri godine se boriti za njih. Vi se ne borite za tih nekoliko točaka koje smo zajednički potpisali za umirovljenike, vi se za njih ne borite. Vi ste okrenuli ploču i bacili svoj izborni program, bacili ste božićnicu za umirovljenike, bacili ste uskrsnice za umirovljenike, ne samo u izbornom programu i nakon što ste postali član Županijske skupštine, nego i zadnjim amandmanima za Proračun za 2018. godinu. Vi ste sve to bacili, samo zbog 4.000,00 kuna neto naknade za predsjednika Županijske skupštine i jednoga naziva u odboru.

PREDSJEDNIK: Radi se o 3.200,00 kuna, nije 4.000,00 kuna.

Ovdje raspravljamo o Izvješću o radu župana.

SINIŠA KAVGIĆ: Htio bih reći gospodinu Štubelju da nije ništa dobio. Dobio je sve na papiru, a vidjet ćemo, dugi je ovaj mandat pa ćemo vidjeti što će se dobiti izvan papira. Kad smo radili program, gospodine Štubelj i ja sam bio tamo i sve smo rekli što i kako ćemo. Rekli smo da ćemo zaštiti građane Koprivnice i Ivanca od Piškornice, da ćemo naći slabu točku i da ćemo zaustaviti gomilanje smeća. To ste podržali. Nakon tri mjeseca dižete ruku protiv svih naših odluka i zaključaka. Tamo žive umirovljenici i tamo žive osobe starije životne dobi.

PREDSJEDNIK: Završavam raspravu.

DARKO KOREN: Zahvaljujem se na ovim konstruktivnim raspravama i primjedbama vezano na dokument koji se zove Izvješće o radu župana. Pojedinci ste se stvarno proslavili svojim razmišljanjima i izjavama. Sada kada vas slušam, postoji vjerojatno mnogo konstruktivnih razloga zbog kojih je grupacija Hrvatske stranke umirovljenika, Hrvatske narodne stranke prihvatila ponudu da zajedno radimo na dobrobiti stanovnika ove Županije. Da i nema toga, razumijem ih zašto su otišli od vas. Ne bih s vama bio niti tri minute u istoj prostoriji, nakon ovakvih izjava kakve ste uputili gospodinu predsjedniku, čovjeku koji ima 70 godina i koji dostojanstveno živi svoj život. To što pljujete mene, to podrazumijevam pod političku utakmicu, nažalost, ja isto ne volim gubiti utakmice, tko gubi ima se pravo ljutiti, s time da ste prešli mjeru u određenim izjavama, pojedinci od vas. Možda bi vam to u datom trenutku moglo biti žao. Zato vas upozoravam, još jednom, nemojte prelaziti mjeru. Vi možete mene suditi na način da kritizirate moj rad, ali ja vas molim, upozoravam, na moje poštenje i na moj moral nemojte aludirati više. Ja pošteno živim svoj život. O nekim mojim odlukama, potezima, rezultatima, možete suditi, ali birajte riječi na koje to činite. Sud će dati ljudi koji glasuju. Čiji ću ja biti kandidat za četiri godine, zar je to sada bitno. Čiji sam i sada bio. Ja sam i sada i prije četiri godine i prije osam godina bio zajednički kandidat sa HDZ-om. Ne znam zašto sada bacate te klipove. Uopće to nije tema ove točke dnevnog reda. Mislim da sam se dovoljno očitovao o svim pitanjima, uključujući i tu nesretnu Piškornicu. Nisam ja zbog nje sretan, zbog načina kako je to izašlo. Ja sam, istina je najviše batina zbog toga dobio, ni kriv, ni dužan, tvrdim ili kriv u određenoj mjeri u kojoj su i mnogi drugi, a nisu batine pokupili. Ponovno kažem, postupio sam onako kako sam mislio da je dobro, kako sam trebao postupati na funkciji za koju sam odabran. Da li je bilo pogrešaka, u kojoj mjeri, u kojem postotku, to će netko suditi. Nemojte se vi baviti time, bave se neki vaši stranački kolege sa tim aktivnostima u institucijama ove države koje moraju funkcionirati, u policiji, odvjetništvu, nekim drugim službama, bave se sa mnom. Neću nikome prijetiti, ali ću morati poduzeti korake u tom smislu, jer tih uvreda mi je već dosta. Ponavljam, ja svoj život živim pošteno i svoj posao radim odgovorno i pošteno. Vi tu Piškornicu, ako ju baš hoćete eksploatirati kao nekakvu temu za vaš politički obračun, vi to činite i dalje. Zaista, ne znam na što bi se osvrnuo nakon ovoga što sam čuo. Ova rasprava je jad i bijeda i nemojte podržati ovo Izvješće.

SINIŠA KAVGIĆ: Pitao bit župana, na što ste mislili da se sa svima nama trebaju baviti institucije?

DARKO KOREN: Nisam to rekao.

PREDSJEDNIK: Dajem Izvješće na glasovanje.

Županijska skupština sa 26 glasova „za“ i 11 „protiv“ donosi

**Zaključak o prihvaćanju Izvješća o radu župana Koprivničko-križevačke županije**

**za razdoblje od 9. lipnja do 31. prosinca 2017. godine**

Zaključak i Izvješće prilažu se zapisniku i čine njegov sastavni dio.

Točka 6.

PREDSJEDNIK: Prijedlog Rješenja smo primili. Raspravu su proveli Odbor za izbor i imenovanja i Odbor za obrazovanje, kulturu, znanost, sport i nacionalne manjine te su podržali prijedlog.

Obrazloženje daje zamjenik župana Ratimir Ljubić.

RATIMIR LJUBIĆ: Savjet za razvoj civilnog društva broji sedam članova. Zbog tehničkih razloga potrebno je zamijeniti dva člana. Gospođa Vesna Peršić Kovač otišla je na novo radno mjesto, za zamjenu predlažemo Laru Dombaj, a umjesto Franje Zirduma, Božidara Štubelja.

PREDSJEDNIK: Da li se predstavnici odbora žele javiti?

Da li se predstavnici klubova članova žele javiti?

Otvaram raspravu za članice i članove.

Ako se nitko ne javlja dajem prijedlog na glasovanje.

Županijska skupština jednoglasno sa 37 glasova „za“ donosi

**Rješenje o izmjeni Rješenja o imenovanju članova/članica i zamjenika članova/članica Savjeta za razvoj civilnog društva u Koprivničko-križevačkoj županiji**

Rješenje se prilaže zapisniku i čini njegov sastavni dio.

Točka 7.

PREDSJEDNIK: Prijedlog Rješenja smo primili.

Obrazloženje daje pročelnica Marina Horvat Pavlic.

MARINA HORVAT PAVLIC: Povjerenstvo broji devet članova. Trenutno djeluju u krnjem sastavu, djelovat će i dalje jer sada će ih biti osam. Pred vama je prijedlog da se u Antikorupcijsko povjerenstvo, temeljem javnog poziva, imenuje Marija Halaček, učiteljica iz Molvi, te Zvonimir Markač iz Koprivnice, iz reda novinara.

PREDSJEDNIK: Da li se predstavnici klubova članova žele javiti?

Otvaram raspravu za članice i članove.

Ako se nitko ne javlja dajem prijedlog na glasovanje.

Županijska skupština sa 36 glasova „za“ (trenutno prisutnih) donosi

**Rješenje o izmjeni i dopuni Rješenja o imenovanju članova**

**Antikorupcijskog povjerenstva Koprivničko-križevačke županije**

Rješenje se prilaže zapisniku i čini njegov sastavni dio.

Točka 8**.**

PREDSJEDNIK: Prijedlog Rješenja smo primili. Raspravu su proveli Odbor za izbor i imenovanja i Odbor za komunalne djelatnosti koji su podržali prijedlog.

Obrazloženje daje župan Darko Koren.

DARKO KOREN: Slijedom određenih okolnosti koje su se događale, Skupština društva majke na svojoj sjednici u 11. mjesecu 2017. donijela je Odluku o formiranju Nadzornog odbora tvrtke kćeri po modelu kao što funkcionira Nadzorni odbor tvrtke majke Piškornica d.o.o. Piškornica, sanacijsko odlagalište imalo bi Nadzorni odbor kojeg čini sastav kao i tvrtke majke, gdje sve županije i općina daju jednog predstavnika i određene institucije koje su članice iz reda zaposlenika i iz reda određenog ministarstva. Da li će to biti Ministarstvo državne imovine ili zaštite okoliša ili netko treći, to ćemo utvrditi nakon što se popuni Nadzorni odbor predstavnicima kako je predviđeno. Inače imamo praksu da naši pročelnici budu u određenim nadzornim tijelima, bilo u nadzornim odborima, bilo u upravnim vijećima. Pročelnik Štimac je Nadzornom odboru tvrtke majke pet godina. O rezultatima ste već sudili, pa nema potrebe da ih branim. Moj prijedlog je da naš član Nadzornog odbora u tvrtki Piškornica - sanacijsko odlagalište, bude Darko Masnec, pročelnik Upravnog odjela za financije, zbog toga što smatram da je on, apsolutno, kompetentna osoba za to, iz aspekta financija i aspekta svojeg iskustva kojeg je imao u sličnim projektima koje je provodio i u njima sudjelovao. Smatram da tu treba biti osoba, prije svega, stručna, i naravno osoba od našeg povjerenja.

PREDSJEDNIK: Da li se predstavnici Odbora žele javiti?

Da li se predstavnici klubova žele javiti?

ŽELJKO VUGRINEC: Mi iz Kluba SDP-a i Hrvatskih laburista pozdravljamo vašu odluku, da se formira Nadzorni odbor društva koje je isplatilo mega bonus vašem kumu i definitivno bilo leglo nekih potencijalnih pitanja i sumnjivih radnji u prošlom razdoblju. Isto tako je zanimljivo je da se taj izvještaj o radu, tj. o ukupnom društvu, kako ga vi nazivate, matični i društvima kćerima bio prihvaćen u 6. mjesecu 2017. godine, a na tematskoj sjednici o Piškornici, tvrdili ste da ništa niste znali i da s ničim niste upoznati. Nakon što ste vi to tvrdili, a ustanovilo se da je vaš kum primio mega bonus po kojem smo, nažalost, poznati u cijeloj Republici Hrvatskoj, a i šire, postavlja se pitanje, kako vi to niste znali i ako niste znali zašto niste znali, jer milijunska transakcija u jednom takvom društvu definitivno je važnog karaktera s kojim mora biti upoznat i Nadzorni odbor i Skupština društva. Isto tako, ako ste znali, zašto ništa niste poduzeli? Slijedom tih pitanja tražili smo da odstupite sa mjesta predsjednika Skupštine društva Piškornice, isto tako tražili smo da se smijeni član Nadzornog odbora gospodin Štimac. Ukoliko je on član Nadzornog odbora, a vi predsjednik Skupštine društva, onda definitivno je, da je netko nešto znao i ako nije znao, onda mora snositi odgovornost zašto to nije znao. Vi niste odstupili, nego, naprotiv, sada kod imenovanja novog Nadzornog odbora, konačno, pozdravljamo odluku, vi predlažete za člana sa područja Križevaca. Objasnite nam zašto s koprivničkog područja naše Županije nije nitko dovoljno kompetentan ili sposoban biti član Nadzornog odbora jednog takvog društva, a definitivno ste nam pokazali da smo kompetentni i sposobni skupljati i imati hrpu smeća u našem dvorištu koje ste nam dovezli iz cijele Republike Hrvatske. Nadam se da niste to radili i šire. Odgovorite nam zašto mogu biti samo podobni, a ne sposobni članovi Nadzornog odbora?

PREDSJEDNIK: Otvaram raspravu za članice i članove.

SINIŠA KAVGIĆ: Nažalost, ova odluka je došla nakon svih ovih burnih događanja i to je jedina razumna odluka koja se mogla donijeti. Prijašnji direktor je bio odgovorna osoba, nije imao Nadzorni odbor. Znači u javnoj ustanovi se ponašao kao vlasnik, a da vlasnik nije bio. To mu je morao netko dozvoliti. Netko je morao smisleno bojkotirati da se imenuje Nadzorni odbor. Sjetimo se izvješća koje je podnio na 23. sjednici Mladen Jozinović, mislim da je bilo šest stranica koje nisu govorile o ničemu. Isto to vrijeme gospodin Štimac kao član Nadzornog odbora RCGO Piškornica kaže da on nema nadležnost nad sanacijskim odlagalištem Piškornica. Tu smo vidjeli da je stvoren veliki problem, da Piškornica radi bez ikakvog nadzora, bez ikakve kontrole. Žao mi je, gospodin Masnec vjerojatno baca smeće u Križevcima i tamo završava njegovo smeće, a ovdje netko tko bi mogao i tko bi, stvarno, vodio računa o okolišu, o ljudima, nije predložen. Namjerno nismo stavili svoj prijedlog zbog toga što smo znali da nećemo imati većinu u ovoj Skupštini, ali da nam ovaj prijedlog baš sjeo i nije.

IVAN SABOLIĆ: Poučeni iskustvom, s anomalijama u poslovanju Piškornice, dobro je da formiramo Nadzorni odbor u tvrtki kćeri, ali postoji jedan problem, problem je u imenovanju osobe koja je poslovno povezana sa upravljačkim tijelom. Nemam ništa protiv gospodina Masneca kao osobe i kao stručnjaka, ali me brine njegova poslovna pozicija gdje je on u podređenom položaju u odnosu na župana, a s druge strane trebao bi taj rad upravljačkog tijela nadzirati. Smatram da bi to mogao biti i nekakav sukob interesa. Sva sreća da trenutno nemamo povjerenstvo za sprječavanje sukoba interesa, pa to sigurno neće doći na red sjednice. Vjerujem da kad se to povjerenstvo formira, vidjet ćemo kako će ono reagirati.

Smatram da bi trebali imati neku neovisnu osobu koja bi nadzirala rad takve tvrtke koja je sada već od državnog značaja, nije samo od lokalnog. Zbog toga molim vas da razmislite o ovome i da predložite neku osobu koja će stvarno nadzirati rad ovog tijela, a ne biti tamo samo figura.

DARKO KOREN: Najlakše će mi biti odgovoriti gospodinu Saboliću na tezu o sukobu interesa. Nadzorni odbor ne nadzire Skupštinu da bi bio u podređenom položaju, pa nadzirao nekoga tko je iznad njega. On nadzire Upravu, a da li može, može jer je gospodin Štimac predsjednik Nadzornog odbora tvrtke majke nekoliko godina, da za to postoji neka prepreka, neka tijela poput revizije ili neka druga to bi konstatirala. Kad govorimo o kompetencijama, ne znam tko je kompetentniji, dajte mi osobu, od gospodina Masneca, za biti u Nadzornom odboru Piškornice – sanacijsko odlagalište. Ovo što ste iznijeli da je njegov jedini krimen to što je iz Križevaca. To je dno dna. To je argument zašto ne može biti u Nadzornom odboru tvrtke, zato što nije iz Koprivnice. To je kriterij po kojem se određuje tko može biti član nekog tijela, tko je odakle. Zar Križevci nisu u Županiji? Ostajem kod toga da pročelnik za financije koji je radio na takvim projektima i u sanacijama odlagališta i u velikim projektima poput Tehnološkog parka, koji ima iskustva u tom poslu više nego svi mi skupa. Apsolutno držim da je kompetentna i stručna osoba, najbolja koja ovog trenutka može raditi taj posao. Nema veze od kuda je, bitno je da pošteno radi svoj posao.

PREDSJEDNIK: Dajem prijedlog Rješenja na glasovanje.

Županijska skupština sa 25 glasova „za“, 4 „protiv“ i 8 „suzdržanih donosi

**Rješenje o imenovanju predstavnika Koprivničko-križevačke županije**

**u Nadzorni odbor Piškornica-sanacijsko odlagalište d.o.o**

Rješenje se prilaže zapisniku i čini njegov sastavni dio.

Točka 9.

PREDSJEDNIK: Prijedlog Odluke smo primili. Raspravu je proveo Odbor za

komunalne djelatnosti i podržao prijedlog.

Obrazloženje, po potrebi, daje pročelnik Marijan Štimac.

Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu za članove i članice.

Ako se nitko ne javlja dajem prijedlog na glasovanje.

Županijska skupština jednoglasno sa 37 glasova „za“ donosi

**Odluku o osnivanju prava služnosti radi izgradnje sustava odvodnje**

**otpadnih voda općine Legrad**

Odluka se prilaže zapisniku i čini njegov sastavni dio.

Točka 10.

PREDSJEDNIK: Prijedlog Programa smo primili.

Obrazloženje daje župan Darko Koren.

Da li se predstavnici klubova članova žele javiti?

Otvaram raspravu.

Ako se nitko ne javlja dajem prijedlog na glasovanje.

Županijska skupština jednoglasno sa 37 glasova „za“ donosi

**Izmjenu Programa 1011: Međunarodna suradnja i EU projekti**

Materijal se prilaže zapisniku i čini njegov sastavni dio.

Točka 11.

PREDSJEDNIK: Prijedlog izmjene Programa smo primili. Obrazloženje smo čuli na početku sjednice, a dodatno obrazloženje može dati pročelnik Marijan Štimac.

Da li se predstavnici klubova članova žele javiti?

Otvaram raspravu.

Županijska skupština jednoglasno sa 37 glasova „za“ donosi

**Izmjene Programa Vodno gospodarstvo**

Izmjene Programa se prilažu zapisniku i čine njegov sastavni dio.

Točka 12.

PREDSJEDNIK: Prijedlog Odluke smo primili. Raspravu je proveo Odbor za poljoprivredu, šumarstvo i vodoprivredu i nije podržao prijedlog.

Obrazloženje daje predlagatelj predsjednik Kluba članova SDP-a i Hrvatskih laburista Željko Vugrinec.

ŽELJKO VUGRINEC: U materijalima koje ste zaprimili nalazi se inicijativa Kluba članova SDP-a i Hrvatskih laburista za osnivanje Gospodarskog centra za promet voćem i povrćem u našoj Županiji. Osnivanjem centra pomogli bismo našim poljoprivrednicima u kvalitetnijem plasiranju njihovih proizvoda na tržište, te stimulirali sam razvoja i povećanje proizvodnje u budućnosti u našoj Županiji. Drago nam je što se nakon te inicijative pokrenula rasprava u javnosti, što smo jednim dijelom dobili i prihvaćanje samoga župana i samim time što je u raspravi sudjelovao i jedan prehrambeni div poput Podravke. Međutim, ne bismo da sama inicijativa stane na tome i da se razmišlja sa inicijativom da je to samo u smjeru sa Podravkom već bismo dozvolili i ostalim poljoprivrednicima i gospodarstvenicima u našoj Županiji da se pridruže ovoj inicijativi i sami ju podupru u samom osnutku. Isto tako, za razliku od župana, ne bismo prepustili sudbinu poljoprivrede u našoj Županiji Zdravku Dimaču.

Današnjim prihvaćanjem ove inicijative, napravili bismo veliki korak k revitalizaciji ruralnih dijelova naše Županije, jer smatramo da samo takvim inicijativama i okrupnjivanjem malih poljoprivrednika naše Županije možemo zaustaviti iseljavanje i odumiranje naših sela. Na sjednici Odbora za poljoprivredu gdje je bila rasprava koja je trajala više od 1,5 sati, nije se moglo ništa drugo naći, zašto se bi prihvatila inicijativa, osim toga da to nije dovoljno pripremljen projekt i da nosi predznak SDP-a i Hrvatskih laburista. Kako bismo odmah na početku rasprave tome stali na kraj, rekao bih da je ovo inicijativa s kojom želimo dobiti većinu u Županijskoj skupštini i sigurni smo da suradnjom svih članova Županijske skupštine možemo zajedno i kvalitetno pripremiti početak projekta i krenuti u sam projekt koji bi se realizirao, naša skromna procjena je, ne prije početka 2021. godine.

Ukoliko druga prepreka koja stoji pred ovom inicijativom je ta što nosi predznak Kluba SDP-a i Hrvatskih laburista, na ovom mjestu odgovorno tvrdim u ime svih članova našeg Kluba da smo spremni izbrisati svoj predznak sa te inicijative, slobodno ju izmijenimo u bilo kojem detalju. Našli smo i mi sami neke sitnice koje je potrebno izmijeniti, ali riječ je samo o inicijativi i o želji da pomognemo našim poljoprivrednicima, našem kraju, našem gospodarstvu na području ove Županije.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti?

ŽELJKO LACKOVIĆ: Ovo je jedna takva floskula od papira. Da li netko, danas, normalan u Hrvatskoj misli da bilo kakve gospodarske projekte treba voditi županija, jedinica lokalne samouprave, da se nešto može raditi bez prethodne studije isplativosti, ispitivanja tržišta. Ovo kao da ste biti pijani u vinogradu sedam dana, možda bi vam se ovo moglo oprostiti. To nema veze s ničim. Morate znati da danas postoje ustrojbeni oblici u poljoprivrednom sektoru koji mogu povlačiti sredstva, da su to klasteri, da su to proizvođačke organizacije, da vam je ograničeno javljanje na bilo kakve fondove, ako u vlasničkoj strukturi imate bilo kakav oblik vlasništva javnog sektora. Čudim se da vi na ovom nivou funkcionirate. Ako je to stupanj do kojega su SDP i Laburisti u današnjoj ekonomiji došli onda stvarno svaka čast.

ŽELJKO VUGRINEC: Gospodine Lackoviću, od ovog vašeg vrijeđanja, jedino mogu zaključiti da vi ne znate projektno planiranje. To je broj jedan, a broj dva, da li ste vi radili studije i analize učinkovitosti i isplativosti, prije nego što je nešto slično podržavano i u Đurđevcu?

BRANKO MESAROV: Naš Klub članova Hrvatske seljačke stranke podržava ovaj prijedlog, iz razloga što primjeri dobre prakse i u ovom području postoje. Ovakav centar funkcionira u Zagrebačkoj županiji i Gradu Velikoj Gorici od 2008. godine. Promet je prosječno 10 milijuna kuna godišnje. Vlasništvo je 80% Zagrebačke županije. Ta pravna osoba koja je u većinskom vlasništvu Zagrebačke županije, prošli su na natječaju za izgradnju hladnjače, u vrijednosti 23 milijuna kuna. Sada imaju sortirnicu, sakupljaju voće i povrće od svojih proizvođača, pripremaju za trgovačke centre, a izgradnjom hladnjače proširiti će djelatnost.

MARKO FUCAK: Zanimljiva je jedna situacija u ovoj priči. Mi stalno našu Županiju brendiramo kao poljoprivredni kraj. To smo svi brendirali, SDP sa koalicijskim partnerima, u izbornom programu, i HDZ-e, MREŽA, gospodin Lacković i ostali. Kad prođu izboru od poljoprivrede, nemamo ništa značajno. Imamo nekih sitnih investicija, za sufinanciranje podizanja višegodišnjih nasada, neke potpore za osiguranje u poljoprivredi i slično. Možda za neke manje poljoprivrednike nešto i znači. Npr. 200.000,00 kuna za podizanje višegodišnjih nasada ili 40%, ukupne vrijednosti pojedine sadnice. Možda ne zvuči loše za malog poljoprivrednika, ali što dalje. Mali OPG-ovi koji imaju jednog ili dva člana, uloži u 1000 sadnica malina, možda bere 20-30 kg malina dnevno, a potražnja je puno veća. Sada tu uskače centar za promet voćem i povrćem. Znamo da u nekim drugim županijama ima raznih klastera. Stalno pričamo kako je Hrvatska 100 godina ispred Bosne i Hercegovine, Bosna ispred Srbije, vjerujte mi da u Bosni ima puno više takvih otkupnih stanica nego u Hrvatskoj. U Hrvatskoj ih ima, Zagrebačka županija, dva klastera u Međimurskoj, nešto u Istarskoj i Dalmaciji. U našoj Županiji bi trebali biti za ovu inicijativu da se osnuje takav centar. Mi smo poljoprivredni kraj i stalno to brendiramo. Kad prođu izbori ništa se tu ne poduzima. Mi moramo izaći pred tog poljoprivrednika i reći mu što smo mi napravili za poljoprivredu u ovom kraju. Žalosno je, gospodine Lackoviću, vi dolazite iz Đurđevca, ne dolazite iz New Yorka, znate kakva je potražnja za poljoprivredom u manjim sredinama. Đurđevac je grad. Vi koji ste iz ruralnih područja iz manjih općina, vratite se u svoje mjesto i recite svojim poljoprivrednicima da niste bili za ovakvu inicijativu. Ovo je samo inicijativa, treba tu napraviti plan, strategiju kako doći do toga. Trebamo dati konkretne prijedloge za razvoj konkurentnosti poljoprivrede u našoj Županiji. Apeliram na sve, nije bitno koja smo politička opcija, ali idemo napraviti nešto za poljoprivredu u našoj Županiji.

MARIJA VUKOBRATOVIĆ: Na Odboru za poljoprivredu, rasprava je bila vrlo žustra i nije bilo čovjeka koji je bio protiv te inicijative, u smislu da je to nešto što nam treba, da je to nešto što je dobro. U raspravu se jedino nije uključio, koliko se sjećam, predsjednik Odbora, svi drugi jesu. Na kraju su glasali onako kako su morali glasati i rezultat glasanja je bio 3:3, dakle nije prošlo. Gospodin pročelnik nam je morao obrazložiti i trudio se na sve moguće načine da nam objasni zašto to nije dobro, makar je u jednom trenutku i on rekao da on sam protiv takove inicijative, jednog takvog centra nema ništa protiv i da smatra da bi to bilo za našu Županiju dobro. Međutim, kako je morao obrazložiti da to ne možete prihvatiti, onda je u jednom trenutku rekao da bi bila druga stvar da su došli sami proizvođači u Županiju, njih nekoliko i da su rekli da oni to žele. Mi se s time ne možemo složiti, niti smatramo da bi proizvođači pojedinačno trebali ići u Županiju nešto moliti, nego smatramo da je Županija ta koja treba biti servis građanima i koja mora građanima ponuditi nešto, razgovarati s njima, anketirati ih i vidjeti da li njima nešto treba, da li bi oni s nečim bili zadovoljniji.

Drugi prijedlog pročelnika je bio da smo mi, eventualno, došli sa popisom od nekih 20-tak ljudi imenom i prezimenom, ljudi koji bi se potpisali i rekli da oni nešto takvo žele, u tom slučaju Županija, odnosno župan, ne bi imali ništa protiv toga, tada bi to moglo ići na način kako smo mi predložili.

Mi taj popis ljudi nismo imali, nismo tražili od njih da se potpišu, ali smo s njima razgovarali. Sad smo ponovno, ova tri dana između sjednice Odbora i Skupštine, razgovarali s ljudima, nas troje je razgovaralo s otprilike 20-tak ljudi i nijedan nije imao ništa protiv, naprotiv, smatraju da bi ovakvo nešto bilo nužno i potrebno. Jedan s kojim sam ja razgovarala bio je pomalo depresivan, razočaran i rekao da je za poljoprivredu već i ovako kasno. Moram reći još jednu stvar, razgovarajući s ljudima čula sam stvari za koje nisam znala kako stoje. Mi smo baratali s podatkom koji smo dobili od Županije o 270 proizvođača voća, o povrćarima u ovom času ne govorim. Ljudi koji su jako dobro uključeni u rad i udruge kažu da u ovom času, vjerojatno, aktivnih nema niti 100. Mnogi su svoju proizvodnju ugasili, mnogi su svoje voćnjake raskrčili. Udruga se nije, po njegovim riječima, ne vjerujem da mi laže, Udruga se nije sastala tri godine. On je sudjelovao na svim Danima voća. Prošle godine su održani 19. Dani voća, prošle godine nisam bila, često dođem, kaže mi da je prošle godine ukupno bilo šest izlagača. Zanima me da li pročelniče vi to znate? Da li ste se kad sastali s tim ljudima, da li ste ih pozvali? Da li ste ih pozvali? Da li ste ih pitali o čemu je njihov problem da li bi im se kako i na koji način moglo pomoći? Smatram da je ova inicijativa i osnivanje jednog ovakvog centra, neka se drugačije zove, neka organizacijski bude drugačiji, ali smatram da bi moglo biti od velike pomoći.

SINIŠA KAVGIĆ: Replicirao bih gospodinu Lackoviću, znači naš Klub SDP-a i Hrvatskih laburista nije s ovim otkrila toplu vodu. Ono što se događa rekao sam negdje drugdje je trava zelenija, ljudi ozbiljno rade posao. Mi ćemo kad-tad, ako želimo voćarstvo i povrtlarstvo u Koprivničko-križevačkoj županiji, doći na taj centar.

Npr. u ponedjeljak na velikom placu, čovjek prodaje jabuke po 10 kg i onda ih baci u ono blato, nije to velika cijena. Mi smo članica Europske unije, uskoro takvih stvari više neće biti. Sigurnost i zaštita hrane će biti jedna od prioriteta u EU. Sve ono voće i povrće koje se termički ne obrađuje, više se neće moći dodirivati prstima, kihati na njega itd., sve će to biti u trgovačkim centrima i bilo gdje će se prodavati, zaštićeno folijom na podlošku. Mi moramo biti spremni na to. Mi nemamo novaca da taj kompletni projekt izgradimo i onda ga predamo PORA-i da ga ona dalje razvija. To nije smisao našega rada u ovom predstavničkom domu. U ovom našem predstavničkom domu je smisao predlagati, inicirati, to radimo. Mi ćemo doći kad-tad do ovoga ili nećemo uopće imati voćare i povrćare. Talijani će i dalje zgrtati milijarde eura na voću i povrću. Mi ćemo iz Trenta i Bozana dovoziti jabuke, ovdje je -7 stupnjeva, tamo je -20. Mi odande uvozimo jabuke i kruške i konkuriramo našim proizvođačima koji nemaju nikakvu organizaciju, tamo je sve organizirano. Naš proizvođač kad da robu u trgovački centar ne zna kad će dobiti plaćeno, koju mu uzmu pod I. klasu, nakon 10 dana mu javi tvoja roba je u III. klasi, a prisiljen je prodavati u trgovački centar, jer nema adekvatno skladište, ne može tempirati kad će prodati svoju robu. Doći ćemo mi do tog centra, samo je pitanje kad, opet za 10 godina kad bude kasno. Mi već sada kasnimo 20 godina. Da u onoj, bivšoj Jugoslaviji ljudi nisu gradili silose, dan danas bi ju čuvali na tavanu. Kakav bi bio efekt od svega toga? To se ne može događati, mi moramo biti korak ispred. Za Europom smo pet koraka iza, ali da u ovoj Hrvatskoj budemo barem korak ispred, ali više nismo kad je Zagrebačka županija to napravila i Županija je 77% vlasnik. To im ne smeta za nikakve fondove, 90% su ostvarili povrat sredstava iz europskih fondova za taj projekt. Sve to piše na internetu, gospodine Lackoviću samo da ste pročitali.

ZLATKO MAKAR: Bio sam poljoprivrednik i bavio sam se povrtlarstvom pred više od 30 godina, nažalost, budite sigurni kasno je, za koju godinu nam neće biti potrebni ni klasteri, ni udruživanja, doći će jaki i veliki i oni će obrađivati ili će gospodariti ovom zemljom, a naši potomci će raditi za njega i služiti mu.

IVAN SABOLIĆ: Nisam poljoprivrednik i ne znam puno o poljoprivredi, ali znam s ekonomske strane, da bi taj centar sigurno bio dobar, prije svega okrupnio bi male proizvođače i pomogao im da plasiraju svoje proizvode na tako, već, zasićeno tržište stranom robom. S druge strane pomogao bi i velikim kompanijama kojima treba sirovina, a istu tu sirovinu uvoze iz drugih zemalja. Poljoprivrednici bi time postigli veću cijenu, a s druge strane velika poduzeća bi imala bolju kvalitetu sirovina. Smatram da taj Centar ne mora imati ulogu da bude otkupna stanica, nego da bude i neka savjetnička mreža koja će savjetovati proizvođače što proizvoditi, što je na tržištu aktualno. Naši poljoprivrednici proizvode uglavnom proizvode tri kulture koje su nisko dohodovne, a to su pšenica, kukuruz, uljana repica, da ih preusmjeravaju prema onim kulturama koje su profitabilnije i koje, možda i bolje uspijevaju u ovom kraju. Ti savjetnici mogli bi i nadgledati samu proizvodnju, pa se ne bi dogodilo da moramo piti loše vino, gospodine Lackoviću, nego bi ti vinogradari mogli promijeniti sortu grožđa i prodavati u taj centar, možda bi kvalitetnije grožđe dolazilo iz kojeg bi se proizvodio i sok i možda bi bolje inicijative dolazile nego što vi kažete da ova nije dobra. Iz tih razloga vas molim da podržite ovu inicijativu, ona nije konačna, ali vjerujem da zajedničkim snagama možemo ju bolje razviti i pomoći našem selu da se razvije, da budemo primjer drugima, a ne da moramo biti u negativnim stvarima na prvom mjestu.

ŽELJKO LACKOVIĆ: Ovo je krivi put. Namjera i konačni cilj je u redu, ali put kojim ste krenuli, iz političke čizme stavljati inicijativu i onda se opravdavati da to ne treba biti prijedlog SDP-a ili koga drugog, vam je krivi. Hrvoje Bunjevac je direktor od 2008. godine, u gospodarskom centru, jako dobro znam što oni tamo rade. Morate prvo okupiti svoje proizvođače, registrirati proizvođačke organizacije ili klastere. To smo mi u Đurđevcu napravili, imamo klaster pčelara sa velikim brojem zainteresiranih i osigurali smo im uvjete. Isto tako imamo klaster vinara, podsjetiti ću vas kad ste spomenuli vino, da je u našoj Županiji 16 ili 18 registriranih proizvođača vina, od toga ih je 12 s područja Grada Đurđevca. Slobodno dođite kod nas na vrlo kvalitetno vino. Mi se znamo organizirati, a i proizvesti dobro vino pa vas pozivam na jedno druženje možda tamo složimo bolji prijedlog.

ŽELJKO VUGRINEC: Ne mogu se složiti sa početkom vaše rasprave, gospodine Lackoviću. Vi morate okrupniti, vi morate sakupiti, ne gospodine Lackoviću, mi moramo okrupniti kao Županija, mi moramo sakupiti, Županija mora biti servis za sve građane, a ne kao što sam primijetio na Odboru za poljoprivredu da Županija traži da poljoprivrednici dolaze, doslovno, na vrata i viču gospodine Štimac mi bi neku kunu. To nije u redu. Nije u redu isto tako što nas svrstavate vi, mi. Da, vi jeste pozicija, mi jesmo opozicija, ali na kraju dana svi smo građani ove Županije i svi moramo raditi u jednom smjeru, a to je za boljitak i razvoj naše Županije, a ne za osobni probitak ili osobni razvoj kao što ste vi napravili u Hrvatskom saboru. Nažalost, ne mogu prihvatiti vaš poziv u gorice, jer svi znamo da u goricama idu neki sumnjivi poslovi.

DARKO KOREN: Ono što bih rekao o ovoj inicijativi, već je rečeno kroz medije i s jedne i s druge strane, što jasno govori da ta inicijativa nema iskrene namjere, nego isključivo političke. Da je to zaista iskreno, da postoji takva briga, skrb za poljoprivredu, kao što je govorila gospođa Vukobratović, onda biste došli na mjesto, na tijelo koje može u tom smislu nešto napraviti, reći hajde idemo to i to napraviti, a ne sazvati tiskovnicu i idemo s inicijativom. Naravno da je ovo jedna politička igra, to je isto legitimno, ne treba to osporavati. Idemo stvar spustiti na zemlju. Ta jedna inicijativa da se na bilo koji način poljoprivredni proizvođači udruže, zajedno nastupaju na tržištu, naravno da je takovog karaktera da ju svi podržavamo. Tko bi pametan bio protiv takvih ideja i inicijativa. U našem predizbornom programu također sadrži takvu jednu ideju o formiranju nekakva tri distributivna otkupna centra na prostorima naših gradova. Postoji jedna ideja oko agro inkubatora, nešto slično poduzetničkim inkubatorima. To je za podržati, nismo mi protiv toga. No, način na koji se ovo pokuša artikulirati blizu je onog uvodnog razmišljanja gospodina Lackovića, samo što si ja to ne mogu dopustiti da takvim tonom i rječnikom govorim o tome. Mislim, kao što kaže poslovica, „put do pakla popločen je dobrim namjerama“, tako i ova ideja koja bi na prvi pogled bila za pohvaliti i podržati, zapravo na krivi način je prezentirana. Nemoguće ju je takvu realizirati. U ovom prijedlogu Odluke sviđa mi se jedna stvar, a to je činjenica da je odgovorna osoba za provedbu svih tih radnji, uključeno valjda i gradnju, realizaciju projekta je župan, a da se planira gradnja 2021. godine. To znači da mi već sada dajete da u drugom mandatu to počnem graditi. Znam dosta toga o ovom projektu u Zagrebačkoj županiji. Poznajem i gospodina Dejana Jajića koji vodi njihov Centar, to je kolega iz moje bivše stranke. Nedavno sam razgovarao s njim o tome, znam kako funkcionira taj Centar i znam koje probleme imaju, nije sve to tako sjajno. Ima problema i sa plaćanjem i sa nekim drugim elementima koje ne bi elaborirao, jer ne mislim ništa loše o tome.

Ono na što sam se htio osvrnuti, neizostavna komponenta ovdje u takvoj jednoj inicijativi je prehrambena industrija, sektor koji može apsorbirati sve te proizvode, zato me čudi da tako kritički govorite, danas, netko je spomenuo Dimača, kao angažman koji se sada čini u toj aktivnosti. Ne znam, donedavno je predsjednik Uprave Podravke bio vaš gospodin Mršić, koji je ulagao sredstva u Tanzaniju, u Kinu, u Dubai. Vjerujem da će se uskoro pokazati rezultati tih ulaganja u Tanzaniju, u Kinu, u Dubai. To je sigurno u velikoj mjeri doprinijelo razvoju poljoprivredne proizvodnje u ovoj Županiji. Ovo što sada radi sektor poljoprivrede u Podravci na čelu sa gospodinom Dimačem, je u godinu dana napravljeno više nego ovih pet godina. To je uopće nemjerljivo. Ova ideja, inicijativa postoji, ona se već realizira. To vjerojatno niste znali, mi na tome radimo već nekoliko mjeseci, u jednoj općini postoje određeni kapaciteti koji se u tom smislu planiraju koristiti, upravo na ovakav jedan sličan način, otkupno-distributivnog centra s hladioničkim kapacitetima, gdje bi bilo uključeno i privatno vlasništvo u nekakvom obliku javno privatnog partnerstva, gdje bi javni sektor bio simbolično prisutna. Ta općina i Županija, ako se odlučimo na to i bila bi prisutna Podravka. To postoji, ne morate brinuti. Zbog toga mi nećemo podržati ovaj prijedlog, zato što smatramo da nije dorađen, niti u ovakvom formatu provediv, ali vjerujte mi da na tome radimo i vjerujemo da će to zaživjeti u vrlo kratkom vremenu.

PREDSJEDNIK: Dajem prijedlog Odluke na glasovanje.

Županijska skupština sa 10 glasova „za“ nije prihvatila

**Odluku o pokretanju inicijative za izgradnju**

**Gospodarskog centra za promet voća i povrća**

Točka 13.

PREDSJEDNIK: Izvješće smo primili.

Obrazloženje, po potrebi, daje Helena Matica Bukovčan.

Da li se predstavnici klubova članova žele javiti? Otvaram raspravu.

Ako se nitko ne javlja dajem Izvješće na glasovanje.

Županijska skupština sa 35 glasova „za“ (trenutno prisutnih) donosi

**Zaključak o prihvaćanju Izvješća o provedbi savjetovanja s javnošću**

**u postupcima donošenja i provedbe općih i drugih akata**

**Koprivničko-križevačke županije u 2017. godini**

Izvješće se prilaže zapisniku i čini njegov sastavni dio.

Točka 14.

PREDSJEDNIK: Izvješće smo primili.

Obrazloženje, po potrebi, daje pročelnica Marina Horvat Pavlic.

Da li se predstavnici klubova članova žele javiti?

Otvaram raspravu.

Ako se nitko ne javlja dajem Izvješće na glasovanje.

Županijska skupština sa 35 glasova „za“ (trenutno prisutnih) donosi

**Zaključak o prihvaćanju Izvješća o radu Službeničkog suda u**

**Koprivničko-križevačkoj županiji**

Izvješće se prilaže zapisniku i čini njegov sastavni dio.

Točka 15.

PREDSJEDNIK: Izvješće smo primili.

Obrazloženje daje pročelnica Marina Horvat Pavlic, ako ima potrebe.

Da li se predstavnici klubova članova žele javiti?

Otvaram raspravu.

Ako se nitko ne javlja dajem Izvješće na glasovanje.

Županijska skupština sa 35 glasova „za“ (trenutno prisutnih) donosi

**Zaključak o prihvaćanju Izvješća za 2017. godinu o provedbi**

**Akcijskog plana suzbijanja korupcije u Koprivničko-križevačkoj županiji**

**za razdoblje od 2015. do 2017. godine**

Izvješće se prilaže zapisniku i čini njegov sastavni dio.

Točka 16.

PREDSJEDNIK: Izvješće smo primili.

Obrazloženje daje pročelnica Marina Horvat Pavlic, ako je potrebno.

Da li se predstavnici klubova članova žele javiti?

Otvaram raspravu.

Ako se nitko ne javlja dajem Izvješće na glasovanje.

Županijska skupština sa 35 glasova „za“ (trenutno prisutnih) donosi

**Zaključak o prihvaćanju Izvješća o radu Antikorupcijskog povjerenstva**

**Koprivničko-križevačke županije za 2017. godinu**

Izvješće se prilaže zapisniku i čini njegov sastavni dio.

Točka 17.

PREDSJEDNIK: Izvješće smo primili.

Obrazloženje daje zamjenik župana Ratimir Ljubić.

Da li se predstavnici klubova članova žele javiti?

Otvaram raspravu za članice i članove.

Ako se nitko ne javlja dajem Izvješće na glasovanje.

Županijska skupština sa 35 glasova „za“ (trenutno prisutnih) donosi

**Zaključak o prihvaćanju Izvješća o radu Županijske koordinacije**

**za ljudska prava Koprivničko-križevačke županije za 2017. godinu**

Izvješće se prilaže zapisniku i čini njegov sastavni dio.

Točka 18.

PREDSJEDNIK: Izvješće smo primili.

Obrazloženje daje pročelnica Marina Horvat Pavlic.

Da li se predstavnici klubova članova žele javiti?

Otvaram raspravu.

Županijska skupština sa 34 glasa „za“ i 1 „suzdržan“ donosi

**Zaključak o prihvaćanju Izvješća o radu Etičkog povjerenstva**

**Koprivničko-križevačke županije za 2017. godinu**

Izvješće se prilaže zapisniku i čini njegov sastavni dio.

Točka 19.

PREDSJEDNIK: Izvješće smo primili. Raspravu je proveo Odbor za zdravstvo i

socijalnu skrb i podržao Izvješće.

Obrazloženje daje doc. prim. dr. sc. Elizabeta Horvatić, dr. med.

ELIZABETA HORVATIĆ: Ukratko ću obrazložiti zadaće i rad Povjerenstva za nadzor nad mrtvozorstvom te izvješće o broju umrlih i obduciranih. Pravilnikom od 2011. godine Županijska skupština je utvrdila razmatranje primjedbi mrtvozornika, predlaganjem mjera za unapređenje rada mrtvozorničke službe i izrade godišnjeg izvješća o obavljenim obdukcijama. Od ukupno 39 imenovanih mrtvozornika njih 29 je obavljalo poslove mrtvozorenja. U koprivničkoj Bolnici prošle godine umrlo je 688 bolesnika. Izvan bolnice umrlo je 958 osoba. Prema podacima matičnog ureda još je 22 umrlih u inozemstvu, što je konačni broj 1689 umrlih osoba. Odjel za patologiju je uz šest vanjskih i 19 sudskih obavio 170 obdukcija, odnosno od strane svjetske zdravstvene organizacije preporučenih 25% od ukupnog broja umrlih. Najveći broj umrlih je na odjelu intenzivne medicine, njih 109, odnosno kardiologije 88. Slijede plućni odjel sa 81 i nefrologija sa 76 umrlih bolesnika. Ono što želim naglasiti je činjenica da je i dalje broj umrlih veći od broja rođenih. Dakle, 779 je više umrlih od broja rođenih. U par primjera to izgleda ovako. Koprivnica 268 rođenih 365 umrlih, Križevci 165 rođenih 300 umrlih, Đurđevac 101 rođen, 125 umrlih. Slijede Đelekovec, Ferdinandovac sa po šest rođenih odnosno 31 i 34 umrlih, Virje 35 rođenih, 91 umrlih, Gola 17 rođenih, umrlih 41, Hlebine 12 rođenih 16 umrlih, Kalinovac 15 rođenih 23 umrlih, Koprivnički Bregi, Koprivnički Ivanec, Novigrad Podravski i Rasinja u prosjeku 23 rođenih na 50 umrlih. Iznenađuje Peteranec sa 31 rođenih i 32 umrlih, a još više iznenađuju Molve gdje je više rođenih od broja umrlih i to 28 rođenih i 25 umrlih.

Povjerenstvo je 12. siječnja ove godine pregledalo i zaključilo očevidnike svih mrtvozornika koji su tijekom godine obavljali preglede osoba izvan zdravstvene ustanove. Zahvaljujem pročelnici gospođi Željki Koluder Vlahinja i njezinim vrijednim djelatnicima, kao i svima vama na pažnji.

PREDSJEDNIK: Izvješće govori o vrlo lošoj situaciji u našoj Županiji.

Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu.

Ako se nitko ne javlja dajem Izvješće na glasovanje.

Županijska skupština sa 36 glasova „za“ donosi

**Zaključak o prihvaćanju Izvješća o obavljenim obdukcijama**

**i radu mrtvozorničke službe za 2017. godinu**

Zaključak i Izvješće prilažu se zapisniku i čine njegov sastavni dio.

Točka 20.

PREDSJEDNIK: Izvješće smo primili. Raspravu je proveo Odbor za zdravstvo i socijalnu skrb i nema primjedbi.

Obrazloženje daje zamjenik župana Ratimir Ljubić.

Da li se predstavnici Odbora žele javiti?

Da li se predstavnici klubova žele javiti?

Otvaram raspravu za članice i članove.

Ako se nitko ne javlja dajem Izvješće na glasovanje.

Županijska skupština sa 35 glasova „za“ i 1 „suzdržan“ donosi

**Zaključak o prihvaćanju Informacije o odobravanju i utrošenim**

**sredstvima za pravo na troškove ogrjeva u 2017. godini**

Izvješće se prilaže zapisniku i čini njegov sastavni dio.

Točka 21.

PREDSJEDNIK: Prelazimo na Izbor i imenovanja članova Županijskog savjeta mladih.

Odbor za izbor i imenovanja na temelju provedenog postupka, a u skladu sa Zakonom o savjetima mladih i Odlukom o osnivanju Županijskog savjeta mladih Koprivničko-križevačke županije, utvrdio je Popis važećih kandidatura za izbor članova i zamjenika članova Županijskog savjeta mladih Koprivničko-križevačke županije, te dostavio Izvješće o provjeri formalnih uvjeta prijavljenih kandidata za izbor članova i zamjenika članova Županijskog savjeta mladih Koprivničko-križevačke županije.

Izvješće i Popis važećih kandidatura zajedno sa prispjelim prijedlozima ste primili u materijalima.

Da li predsjednik Odbora za izbor i imenovanja, gospodin Mirko Perok želi podnijeti dodatno obrazloženje?

U skladu s člankom 7. Odluke o osnivanju Županijskog savjeta mladih Koprivničko-križevačke županije Županijska skupština bira članove/članice i njihove zamjenike/zamjenice Savjeta tajnim glasovanjem.

Bira se na način da se zaokruži redni broj ispred prezimena člana i zamjenika člana, njih najviše 11.

Budući da glasujemo tajno (glasačkim listićima) predlažem da izaberemo dva člana/članice koji će provesti glasovanje.

Predlažem sljedeće članove/članice

1. Renato Kivač,
2. Ivan Sabolić,

Dajem ovaj prijedlog na glasovanje.

Županijska skupština jednoglasno prihvaća prijedlog.

PREDSJEDNIK: Upravni odjel za poslove Županijske skupštine i pravne poslove pripremio je glasačke listiće.

Molim pročelnicu Marinu Horvat Pavlic da dade upute o glasovanju.

MARINA HORVAT PAVLIC: Povjerenstvo će prozivati članove i članice Županijske skupštine i dijeliti glasačke listiće. Glasuje se zaokruživanjem rednog broja ispred prezimena člana i njegovog zamjenika na listi, s time da možete zaokružiti, kako je već rečeno najviše 11 kandidata. Glasački listić na kojem je zaokruženo više od 11 kandidata smatrat će se nevažećim.

Svi glasački listići su numerirani i predlažem Povjerenstvu da ih okrene i promiješa.

Nakon glasovanja listić ubacujete u glasačku kutiju koju potom otvara Povjerenstvo i obavlja prebrojavanje glasova za pojedinog kandidata i njegovog zamjenika.

PREDSJEDNIK: Sada ćemo dati stanku za glasovanje i utvrđivanje rezultata. Očekivano vrijeme stanke je 30 minuta.

(nakon PAUZE)

PREDSJEDNIK: Molim da se izvrši ponovna prozivka članova i članica Županijske skupštine.

MARINA HORVAT PAVLIC: Vrši prozivku članova.

PREDSJEDNIK: Utvrđujem da nas je prisutno 33 članova i članica.

Prelazimo na utvrđivanje rezultata provedenih izbora za članove i članice Županijskog savjeta mladih.

Glasačke listiće primilo je 37 članova/članica.

Prema rezultatima tajnog glasovanja, glasovalo je ukupno 37 članova i članica.

Nevažećih glasačkih listića za članove/članice Županijskog savjeta mladih Koprivničko-križevačke županije nije bilo.

Kandidati su dobili sljedeći broj glasova.

1. CAR DARIO 23 glasa,
2. CAR IVAN 22 glasa,
3. CELIŠČAK SONJA 22 glasa,
4. HUNJAK JOSIPA 22 glasa,
5. INDIR ZDESLAV 12 glasa;
6. JURKOVIĆ ŽELJKO 22 glasa,
7. KOVAČ MIRNA 23 glasa;
8. MALETIĆ IVA 23 glasa;
9. MARTINČEVIĆ MARKO 30 glasova;
10. MATUS SANDRO 23 glasa,
11. PERHARIĆ MATIJA 20 glasova;
12. PICIG DOROTEA 29 glasova

Utvrđujem da je Županijski savjet mladih Koprivničko-križevačke županije izabran u sastavu:

1. MARTINČEVIĆ MARKO
2. PICIG DOROTEA
3. CAR DARIO
4. KOVAČ MIRNA
5. MALETIĆ IVA
6. MATUS SANDRO
7. CAR IVAN
8. CELIŠČAK SONJA
9. HUNJAK JOSIPA
10. JURKOVIĆ ŽELJKO
11. PERHARIĆ MATIJA

Nije prošao INDIR ZDESLAV.

Čestitamo na izboru.

Točka 22.

PREDSJEDNIK: Prijedlog Zaključka smo primili.

Obrazloženje može dati pročelnica Marina Horvat Pavlic, ako je potrebno.

Da li se predstavnici klubova članova žele javiti? Otvaram raspravu.

Dajem prijedlog Zaključka na glasovanje.

Županijska skupština sa 33 glasa „za“ (trenutno prisutnih) donosi

**Zaključka o utvrđivanju interesa za sklapanje II. Aneksa Ugovora o zakupu poslovnih prostorija s „PORA“ Razvojnom agencijom Podravine i Prigorja za promicanje i provedbu razvojnih aktivnosti u Koprivničko-križevačkoj županiji, bez provođenja javnog natječaja**

Zaključak se prilaže zapisniku i čini njegov sastavni dio.

Točka 23.

PREDSJEDNIK: Prijedlog Zaključka smo primili. Raspravu je proveo Odbor

za komunalne djelatnosti i podržava prijedlog.

Obrazloženje daje pročelnica Marina Horvat Pavlic, ako je potrebno.

Otvaram raspravu.

Županijska skupština, bez rasprave, jednoglasno sa 33 glasa „za“ donosi

**Zaključka o davanju prethodne suglasnosti na Statut**

**Županijske uprave za upravljanje županijskim i lokalnim cestama**

**na području Koprivničko-križevačke županije**

Zaključak se prilaže zapisniku i čini njegov sastavni dio.

Točka 24.

PREDSJEDNIK: Izvješća smo primili. Raspravu je proveo Odbor za financije i

proračun i nema primjedbi.

Obrazloženje, po potrebi, daje župan Darko Koren.

Da li se predstavnici Odbora žele javiti? Da li se predstavnici klubova članova žele javiti?

Otvaram raspravu.

Županijska skupština, bez rasprave, glasujući o svakom prijedlogu posebno, jednoglasno sa 33 glasa „za“ donosi

**Zaključka o usvajanju Izvještaja o korištenju sredstava Proračuna Koprivničko-križevačke županije za 2017. godinu, Proračunska zaliha za:**

1. studeni,
2. prosinac.

Zaključci se prilažu zapisniku i čine njegov sastavni dio.

Točka 25.

PREDSJEDNIK: Prijedlog Zaključka s popratnim materijalima smo primili.

Raspravu je proveo Odbor za zdravstvo i socijalnu skrb i podržao je prijedlog.

Obrazloženje daje župan Darko Koren.

DARKO KOREN: Ovdje se radi o nekretninama koje su oblik vlasništva koje u bitnome ne mijenja svoj titular, to je nekakvo društveno vlasništvo i smatramo da nije bitno da li je to državno, županijsko ili školsko. Ono čime smo se vodili je činjenica da želimo da se to stavi u bilo kakav oblik funkcije. Govorim to generalno, za zemljišta i za stanove koje smo putem naših ustanova na upravnim vijećima dodijelili, na koje smo dali suglasnosti i sada donosimo odluke, da se to da lokalnoj zajednici ili onome tko traži, da se to stavi u funkciju, ako procijenimo da nam ne treba. Da smo mi to trebali, neke su takove nekretnine već godinama u takvom statusu, za neke smo imali zahtjeve ranijih godina. Sada smo sugerirali ljudima da se to da ljudima da se od toga nešto napravi, da se to koristi. Najgore je imati nekakvu imovinu, a nitko to ne koristi. Ovakvim načinom stavljamo većinu toga u nekakvu vrstu funkcije. To neće nitko odnijeti niti privatizirati, ako neće biti županijsko, biti će općinsko, netko će nešto tamo korisno raditi.

PREDSJEDNIK: Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu. Ako se nitko ne javlja dajem prijedlog na glasovanje.

Županijska skupština glasujući o svakom prijedlogu posebno, jednoglasno sa 33 glasa „za“ donosi

**Zaključak o davanju suglasnosti na**:

1. Odluke o darovanju 1/3 dijela cijelih nekretnina u vlasništvu Doma zdravlja Koprivničko-križevačke županije,
2. Odluku o stjecanju prava vlasništva 1/3 dijela kčbr. 1282/6 i kčbr. 1283/3 u k.o. Koprivnica Zavoda za javno zdravstvo Koprivničko-križevačke županije,
3. Odluku o stjecanju prava vlasništva 1/3 dijela kčbr. 1282/6 i kčbr. 1283/3 u k.o. Koprivnica Opće bolnice „Dr. Tomislav Bardek“ Koprivnica.

Zaključci se prilažu zapisniku i čine njegov sastavni dio.

Točka 26.

PREDSJEDNIK: Prijedlog Zaključka smo primili. Raspravu je proveo Odbor za zdravstvo i socijalnu skrb i podržao je prijedlog.

Obrazloženje daje zamjenik župana Ratimir Ljubić, ako je potrebno.

Da li se predstavnici Odbora žele javiti?

Da li se predstavnici klubova članova žele javiti? Otvaram raspravu.

Ako se nitko ne javlja dajem prijedlog na glasovanje.

Županijska skupština sa 32 glasa „za“ i 1 „suzdržan“ donosi

**Zaključak o davanju suglasnosti na Odluku o darovanju dijela nekretnine**

**Ljekarne Križevci Općini Sveti Petar Orehovec**

Zaključak se prilaže zapisniku i čini njegov sastavni dio.

Točka 27**.**

PREDSJEDNIK: Prijedlog Zaključka smo primili. Raspravu je proveo Odbor za zdravstvo i socijalnu skrb i podržao je prijedlog.

Ako ima potrebe obrazloženje može dati zamjenik župana Ratimir Ljubić.

Da li se predstavnici Odbora žele javiti?

Da li se predstavnici klubova članova žele javiti? Otvaram raspravu.

Dajem prijedlog na glasovanje.

Županijska skupština sa 32 glasa „za“ i 1 „suzdržan“ donosi

**Zaključak o davanju suglasnosti na Odluku o darovanju dijela nekretnine**

**Ljekarne Križevci Općini Sveti Ivan Žabno**

Zaključak se prilaže zapisniku i čini njegov sastavni dio.

Točka 28.

PREDSJEDNIK: Prijedlog Zaključka smo primili. Raspravu je proveo Odbor za obrazovanje, kulturu, znanost, sport i nacionalne manjine i podržao je prijedlog.

Obrazloženje nam je dao župan.

Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu.

Dajem prijedlog na glasovanje.

Županijska skupština sa 32 glasa „za“ i 1 „suzdržan“ donosi

**Zaključak o davanju suglasnosti na Odluku o darovanju nekretnina**

**(OŠ Andrije Palmovića Rasinja Župi Kuzminec)**

Zaključak se prilaže zapisniku i čini njegov sastavni dio.

Točka 29.

PREDSJEDNIK: Prijedlog Zaključka smo primili. Raspravu je proveo Odbor za obrazovanje, kulturu, znanost, sport i nacionalne manjine i podržao je prijedlog.

Obrazloženje smo dobili.

Da li se predstavnici Odbora žele javiti?

Da li se predstavnici klubova članova žele javiti? Otvaram raspravu.

Dajem prijedlog na glasovanje.

Županijska skupština sa 33 glasa „za“ donosi

**Zaključak o prijenosu nabavljene nefinancijske imovine**

**Osnovnoj školi Fran Koncelak Drnje**

Zaključak se prilaže zapisniku i čini njegov sastavni dio.

Točka 30.

PREDSJEDNIK: Prijedlog Zaključka smo primili. Raspravu je proveo Odbor za obrazovanje, kulturu, znanost, sport i nacionalne manjine i podržao je prijedlog.

Obrazloženje smo čuli. Da li se predstavnici Odbora žele javiti?

Da li se predstavnici klubova članova žele javiti? Otvaram raspravu.

Dajem prijedlog na glasovanje.

Županijska skupština sa 33 glasa „za“ donosi

**Zaključak o prijenosu nabavljene**

**nefinancijske imovine Osnovnoj školi Molve**

Zaključak se prilaže zapisniku i čini njegov sastavni dio.

Točka 31.

PREDSJEDNIK: Prijedlog Zaključka smo primili. Raspravu je proveo Odbor za obrazovanje, kulturu, znanost, sport i nacionalne manjine i podržao je prijedlog.

Obrazloženje smo čuli.

Da li se predstavnici Odbora žele javiti?

Da li se predstavnici klubova članova žele javiti?

Otvaram raspravu.

Dajem prijedlog na glasovanje.

Županijska skupština sa 33 glasa „za“ donosi

**Zaključak o prijenosu nabavljene nefinancijske imovine**

**Osnovnoj školi Sveti Petar Orehovec**

Zaključak se prilaže zapisniku i čini njegov sastavni dio.

Točka 32.

PREDSJEDNIK: Otvaram raspravu pod točkom „Pitanja i prijedlozi članova“.

IVICA LUKAČ: Tražim odgovor gospodina Štimca. Znamo da su početkom 2017. godine izrađena financijska izvješća Piškornice i tvrtke kćeri. Zanima me da li je u tim izvješćima bio spomenut bonus i sva ostala davanja koja su bila namijenjena za gospodina Jozinovića, s obzirom da ste ih vi usvojili? Da li ste nakon onih problema koji su se dogodili, da li ste tražili reviziju istih izvješća? Ako niste, zašto niste?

MATIJA ZAMLJAČANEC: Imam pitanje za gospodina Guzalića, za ŽUC. Radi se o cesti Duga Rijeka – Ludbreški Ivanac koja se ne čisti, uz obrazloženje, radi sigurnosnih razloga. Mještani su upućeni da koriste obilazne ceste koji su znatno duže i u ovom razdoblju dok ima puno snijega, znatno im otežava prohođenje do Koprivnice i do Ludbrega. Zanima me što se misli poduzeti u budućem razdoblju da se maknu ta upozorenja „iz sigurnosnih razloga“, te da se ceste ubuduće mogu čistiti u zimskom periodu.

IVAN SABOLIĆ: Čuo sam da je pokrenuta tužba protiv države zbog javno privatnog partnerstva. U medijima je pisalo da je župan sudjelovao u nekim pregovorima sa premijerom. Zanima me kakva je situacija, da li ćemo taj novac dobiti, a riječ je o šest milijuna kuna, pa ćemo s tim novcem olakšati situaciju u Županiji. Ako dobijemo ta sredstva, za što će ona biti namijenjena?

Vraćam se na odgovor vezano uz divlje svinje. Javna ustanova je dobila odbijenicu za redukcijski lov u ornitološkom rezervatu Veliki Pažut, tako da s time nije riješen problem. Mislim da moramo iznaći neko drugo rješenje, s obzirom da takav lov neće biti dozvoljen do početka sljedeće sezone, što bi podrazumijevalo do rujna. Štete će nastati, stoga predlažem da Županija pomogne lovačkim udrugama kojima se pojavljuju velike štete, da se odreknu dijela zakupnine, da lovačka društva mogu platiti osiguranje. To će biti veliki problem.

ŽELJKO VUGRINEC: Pitanje za župana. Zašto ŽUC ne održava svoje ceste, evo i kolega Zamljačanec je primijetio da se ne održava oko Rasinje? Dok sam imao amandman za Rasinju niste ga podržali.

Drugo pitanje, u kojoj fazi je projekt hidroelektrane Molve 1 i Molve 2? Konkretnije u kojoj fazi je studija utjecaja na okoliš? Molim vas detaljni i pisani odgovor o tome.

MARIJAN ŠTIMAC: Mogu vam reći da ste u svojem pitanju kreirali paralelnu stvar. Nadzorni odbor Piškornice d.o.o. matice društva nije na svojim sjednicama nikada imao materijale, niti je donosio zaključke, niti je razmatrao poslovanje tvrtke kćeri Piškornica – sanacijsko odlagalište d.o.o. Sve ovo dalje što ste rekli ne postoji, pa ne znam što bi vam dalje trebao odgovoriti.

IVICA LUKAČ: Mogu li na to dobit pisani odgovor?

DRAGUTIN GUZALIĆ: Spomenuta dionica Duga Rijeka – Ludbreški Ivanac je dionica koja prolazi kroz šumu sa velikim usponima, zavojima. Ta dionica je kroz zimski period zatvorena za promet u zimskim uvjetima. Ona se ne čisti zbog sigurnosti izvoditelja, prvenstveno, koji bi s mehanizacijom trebali doći na tu cestu, a poslije toga posljedično iz sigurnosnih razloga onih koji bi prometovali tom cestom. To nije ništa novo, to nije neuobičajeno. Na tom području imamo pet takvih lokacija, upravo na dionici iste županijske ceste, uspon prema Apatovcu, gdje je također veliki uspon, velika mogućnost proklizavanja vozila koja čiste tu dionicu. Znam da postoje određeni pritisci da se ta dionica pusti kroz zimu u promet, ali prevelika je odgovornost prema onima koji upravljaju tom cestom.

Ako će se u budućnosti dionica Duga Rijeka – Ludbreški Ivanac dovesti u nekakve tehničke karakteristike da će biti moguće u tom dijelu nešto napraviti na tome da se ona pusti u promet to ćemo sigurno napraviti. Na toj dionici imamo i dva klizišta koja ove godine mislimo sanirati. Ukupno smo do sada sanirali četiri klizišta na toj dionici. Vrlo je zahtjevna i komplicirana. Znam da su alternativni pravci duži, ali sigurnost je na prvom mjestu.

Pitanje gospodina Vugrinca zašto se oko Rasinje ne čiste ceste. To nije istina. Sve ceste oko Rasinje se čiste, kao i na svim područjima koje održava ŽUC. Trenutno, danas, imamo situaciju da u potkalničkom kraju zatvorimo nekoliko pravaca za promet zbog velikih nanosa snijega, iako to tako ne izgleda da ima puno snijega, ali imamo probleme sa vjetrom koji stvara nanose.

DARKO KOREN: Što se tiče projekta izgradnje hidrocentrala mi nismo nositelji toga, niti se možemo oko toga očitovati, uputit ćemo zamolbu prema HEP-u. Kad dobijemo odgovor proslijediti ćemo ga članu Županijske skupštine.

Oko tužbe za javno privatno partnerstvo očitovat će se pročelnica Marina Horvat Pavlic.

O problemu divljih svinja odgovorit će ravnateljica Javne ustanove Željka Kolar.

MARINA HORVAT PAVLIC: Do sada je dospjelo kompletno dugovanje Grada Koprivnice i Koprivničko-križevačke županije, za razdoblje od prosinca 2015. do prosinca 2017. godine. Taj postupak je jako specifičan jer kad tužite Republiku Hrvatsku onda prema postojećim zakonima o parničnom postupku prvo morate ući u mirno rješenje spora sa državom i čekati tri mjeseca da vam se svaki puta očituju. Mi smo u ovom trenutku pokrenuli dvije tužbe zajedno sa Gradom Koprivnica pred Trgovačkim sudom u Varaždinu. Prva tužba odnosi se na vrijeme od prosinca 2015. do ožujka 2016. godine, ona je oko milijun kuna, zajedničkog utuženja. Drugu tužbu smo nedavno podnijeli i to za vrijeme od travnja 2016. do lipnja 2017. godine, te smo u pripremi postupka mirnog rješenja spora za vrijeme od srpnja do prosinca 2017 godine. Druga tužba odnosi se na oko 6,5 milijuna kuna. Kad govorimo o tim postupcima, prvi postupak je daleko odmakao, što znači da smo došli da će se uskoro zaključiti glavna rasprava, provedeno je vještačenje i u ovom trenutku sam optimistična glede tog postupka, jer je vještak utvrdio u lipu potraživanje Grada i Županije. Namjerno govorim da su dospjela dugovanja do prosinca 2017. godine jer nam još nije dospio račun za siječanj 2018. godine i sa siječnjem 2018. vidjet ćemo kako će reagirati nadležno ministarstvo. Ako ste popratili donošenje državnog proračuna za 2018. godinu, bili smo optimistični jer je bila osigurana stavka u kojoj je navedeno javno privatno partnerstvo u Varaždinskoj i Koprivničko-križevačkoj županiji, preko 22,5 milijuna kuna. U ovom trenutku ne mogu reći kako će država reagirati na postojeću situaciju. Mi smo u prosincu uputili, zajedno sa Gradom, prijedlog za još jedno dodatno mirenje, odnosno prijedlog za nagodbu, prijedlog smo uputili potpredsjedniku Vlade, gospodinu Štromaru i nadležnoj ministrici Divjak te premijeru. Do danas nismo dobili očitovanje vezano uz prijedlog nagodbe, u kojoj je jedna od opcija bila da prihvatimo da nam se vrati u potpunosti glavnica, a da donesemo, eventualno odluku da se odričemo zakonskih zateznih kamata. Takvu odluku bi uputili i prema Županijskoj skupštini, no za sada nemamo ništa povratno.

ŽELJKA KOLAR: Gospodin Sabolić misli na područje posebno ornitološkog rezervata Veliki Pažut. To je zaštićeno područje, nije sastavni dio lovišta. Tu se gospodari prema posebnom Programu zaštite divljači. Taj Program je desetogodišnji program koji vrijedi od 2013. do 2023. godine. Provoditelj tog Programa je Lovačka udruga Kuna Legrad sukladno ugovoru koji ima s Javnom ustanovom. Sukladno odrednicama u tom Programu vrši se prebrojavanje divljači svake godine nekoliko puta, ali isto tako prate se i štete od divljači u tom području. Situacija je takva, prebrojavanje je izvršeno, izvještaji su poslani zajedno sa zahtjevom za redukciju koji nam je uputila lovačka udruga Kuna, u Ministarstvo zaštite okoliša i energetiku, nadležno za poslove zaštite prirode. Nakon njihovog razmatranja našeg zahtjeva, dobili smo odgovor da se redukcija ne može provesti, a glavni razlog tome je što ni jedna šteta nije prijavljena na onom području gdje se nalaze okviri granica koje obuhvaća posebni ornitološki rezervat Veliki Pažut. Ukoliko će se u budućnosti utvrditi da postoji poremećaj ravnoteže brojnog stanja životinjskih vrsta koje ne spadaju u divljač, da li u tom slučaju postoji mogućnost da se odobri redukcija.

PREDSJEDNIK: Ukoliko se više nitko ne javlja završavam sjednicu.

Sjednica završena u 20,15 sati.

ZAPISNIK SASTAVILA: PREDSJEDNIK:

Helena Matica Bukovčan Željko Pintar